
“ข้อมูลสถิติ” เป็นหัวใจในการสร้างให้เกิดองค์ความรู้ที่ช่วยในการตัดสินใจและแก้ปัญหาต่างๆ ให้เป็นไปอย่างมีหลักการและถูกทิศทางมากที่สุด  ด้วยเหตุนี้ ข้อมูลสถิติจึงมีความสัมพันธ์อย่างใกล้ชิดกับการดำเนินชีวิตของคนเรา การบริหารงานของรัฐบาล หน่วยงานภาครัฐ และภาคเอกชน ตลอดจนวงการต่างๆ 

ข้อมูลสถิติที่ถูกต้องและแสดงความเป็นจริงในเรื่องนั้นๆ  จึงเป็นปัจจัยสำคัญที่ใช้เป็นแนวทางในการกำหนดนโยบาย ทิศทางการพัฒนา วางแผน และตัดสินใจดำเนินงานต่างๆ ได้อย่างมีหลักเกณฑ์  สามารถแก้ปัญหาได้อย่างตรงจุดและมีประสิทธิภาพ  ซึ่งสอดคล้องกับการใช้ข้อมูลสถิติด้านสังคมเป็นปัจจัยสนับสนุนในการกำหนดยุทธศาสตร์ นโยบาย แผนงาน โครงการ  และการดำเนินงานของกระทรวงการพัฒนาสังคมและความมั่นคงของมนุษย์ ที่นอกจากจะให้ความสำคัญกับความถูกต้องและเชื่อถือได้ของข้อมูลสถิติแล้ว  สิ่งที่สำคัญอีกประการหนึ่งที่ละเลยไม่ได้ คือ ข้อมูลสถิติเหล่านั้นต้องสอดคล้องกับภารกิจของหน่วยงาน  ทั้งนี้ เพื่อให้สามารถสะท้อนสถานการณ์ของภารกิจนั้นๆ ได้ และสามารถใช้ในการพยากรณ์เพื่อกำหนดเป้าหมายทิศทางของภารกิจได้ 


ศูนย์เทคโนโลยีสารสนเทศและการสื่อสาร ในฐานะที่ดูแลและสนับสนุนข้อมูลสถิติด้านสังคมให้กับหน่วยงานต่างๆ ในกระทรวงการพัฒนาสังคมและความมั่นคงของมนุษย์ จึงจำเป็นต้องรวบรวมความต้องการใช้ข้อมูลของหน่วยงานในสังกัด เพื่อกำหนดกรอบรายการข้อมูลสถิติด้านสังคมของกระทรวงให้ชัดเจน และสอดคล้องกับความต้องการของผู้ใช้ ทั้งนี้ เพื่อให้งานสนับสนุนข้อมูลสถิติด้านสังคมมีประสิทธิภาพและ
ใช้ประโยชน์ได้อย่างแท้จริง

งานบริการด้านข้อมูลสถิติจะสามารถตอบสนองความต้องการของผู้ใช้ข้อมูลได้นั้น จำเป็นอย่างยิ่งที่จะต้องค้นหาและรวบรวมความต้องการใช้ข้อมูลของหน่วยงานไว้เป็นมาตรฐาน  เพื่อให้สามารถบริหารจัดการ และสนับสนุนข้อมูลสถิติได้อย่างมีประสิทธิภาพ

การรวบรวมรายการข้อมูลสถิติที่เป็นความต้องการของกลุ่มเป้าหมายในการให้บริการข้อมูลสถิติ  หรือในที่นี้ก็คือ หน่วยงานต่างๆ ในกระทรวงการพัฒนาสังคมและความมั่นคงของมนุษย์ ถือเป็นขั้นตอนที่สำคัญและจำเป็น  ทั้งนี้ เพื่อให้การดำเนินงานด้านข้อมูลสถิติมีเป้าหมายด้านเนื้อหา (Content) ที่ชัดเจน  และข้อมูลสถิติที่สนับสนุนได้รับการนำไปใช้อย่างแท้จริง  การรวบรวมรายการข้อมูลสถิติได้ดำเนินการ 
2 วิธีการหลักๆ ดังนี้
1. กำหนดกลุ่มเป้าหมายที่ต้องการสำรวจความต้องการ เช่น ผู้บริหาร  เจ้าหน้าที่ผู้ปฏิบัติ
2. กำหนดรูปแบบ/ช่องทางของสำรวจความต้องการให้เหมาะสมกับกลุ่มเป้าหมาย  อาทิ
2.1 แบบสอบถามที่อยู่ในรูปแบบกระดาษ  เป็นรูปแบบที่ใช้กันทั่วไป ซึ่งจะเหมาะกับ
การสอบถามข้อมูลนอกสถานที่ เน้นที่กลุ่มเป้าหมายที่ต้องการ  ไม่ใช่เน้นที่ตัวบุคคล 
2.2 แบบสอบถามออนไลน์  เป็นรูปแบบที่นิยมใช้กันมากในปัจจุบัน เพราะผู้ป้อนข้อมูล
ไม่ต้องทำการ Download file เพียงเข้ามาที่ link ที่ทำแบบสอบถามไว้ ก็สามารถป้อนข้อมูลได้ทันทีและเมื่อจบการป้อนข้อมูล จะมีปุ่มส่งข้อมูล เพื่อจัดเก็บข้อมูลไว้ที่ server ซึ่งสะดวกต่อผู้ป้อนข้อมูลเป็นอย่างมาก
3. กำหนดเนื้อหาของแบบสำรวจความต้องการให้สอดคล้องกับรายการ/รายละเอียดข้อมูล
ที่ต้องการในการจัดทำทะเบียนรายการข้อมูลสถิติด้านสังคม
4. กำหนดโครงสร้างของแบบสำรวจความต้องการ  โดยทั่วไปแบ่งส่วนประกอบออกได้เป็น 
3 ส่วน ได้แก่
4.1 ส่วนนำ เป็นการชี้แจงเหตุผลที่ส่งแบบสำรวจให้ตอบ
4.2 คำชี้แจงการตอบ เป็นการชี้แจงเกี่ยวกับการตอบแบบสำรวจ โดยเฉพาะในประเด็น
ที่เข้าใจยาก
4.3 เนื้อหาของแบบสำรวจ เป็นส่วนหลักของแบบสำรวจความต้องการ เนื่องจากเป็นข้อมูลทั้งหมดที่ต้องการได้จากการสำรวจ


(การสร้างแบบสำรวจความต้องการ อาจจะไม่มีโครงสร้างของแบบสำรวจในข้อ 4.1 
ส่วนนำ และข้อ 4.2 คำชี้แจงการตอบ ก็ได้  ทั้งนี้ ขึ้นอยู่กับการพิจารณาของผู้สำรวจ)
5. สร้างแบบสำรวจความต้องการ  ซึ่งมีขั้นตอนในการสร้างแบบสำรวจความต้องการ ดังนี้
5.1 กำหนดข้อมูล  กำหนดให้ชัดเจนว่าต้องการทราบข้อมูลอะไรบ้าง
5.2 เลือกชนิดหรือรูปแบบคำถาม ซึ่งอาจใช้รูปแบบใดรูปแบบหนึ่ง หรือหลายรูปแบบผสมกันก็ได้
5.3 เขียนข้อความ ให้ครอบคลุมทุกรายการข้อมูลที่ต้องการ  รายการข้อมูลรายการหนึ่งอาจจะมีหลายข้อถามก็ได้
5.4 เรียงข้อถามและจัดรูปแบบให้แลดูง่ายและสะดวกต่อการตอบ
5.5 ตรวจสอบและแก้ไขขั้นต้น คือ ตรวจสอบความถูกต้องเรียบร้อยในทุกด้าน
5.6 ตรวจสอบคุณภาพ คือ ตรวจสอบความเข้าใจของผู้เกี่ยวข้องหรือกลุ่มตัวอย่างต่อแบบสำรวจ
5.7 จัดทำแบบสำรวจความต้องการฉบับสมบูรณ์
6. ดำเนินการสำรวจความต้องการตามรูปแบบ/ช่องทางการสำรวจที่กำหนด  โดยแจ้งกำหนดระยะเวลาสิ้นสุดการสำรวจ/การรวบรวมแก่ผู้ตอบแบบสำรวจ
7. รวบรวมผลการสำรวจ  และตรวจเช็คความถูกต้องสมบูรณ์  ตลอดจนสอบทานความเข้าใจให้ถูกต้องตรงกัน

1. กำหนดเนื้อหา/วาระการประชุม/ระดมความคิดเห็นให้กระชับรัดกุม มีเป้าหมายที่ต้องการจากที่ประชุม/ระดมความคิดเห็นอย่างชัดเจน
2. กำหนดกลุ่มเป้าหมายที่จะเชิญเข้าร่วมประชุม/ระดมความคิดเห็น  ให้เป็นผู้ที่เกี่ยวข้องอย่างแท้จริงกับเนื้อหาการประชุม/ระดมความคิดเห็น  และหากสามารถระบุตัวบุคคลที่ให้ข้อมูลหรือเสนอแนะในส่วนที่เกี่ยวข้องได้จะดีมาก 
3. กำหนดรูปแบบการประชุม/ระดมความคิดเห็นให้สอดคล้องกับเนื้อหา/วาระการประชุม/ระดมความคิดเห็น และกลุ่มเป้าหมาย เช่น การประชุมเชิงปฏิบัติการ  
4. เตรียมการประชุม/ระดมความคิดเห็น
4.1 เตรียมเอกสาร/เนื้อหาความรู้ประกอบการประชุม/ระดมความคิดเห็นให้สอดคล้องกับเนื้อหา/วาระการประชุม/ระดมความคิดเห็น และครบตามจำนวนบุคคลที่เชิญเข้าร่วมประชุม/ระดมความคิดเห็น
4.2 เชิญและแจ้งรายละเอียดการประชุม/ระดมความคิดเห็นแก่บุคลากรที่เชิญเข้าร่วมประชุม/ระดมความคิดเห็น ได้แก่ ประธาน/ผู้ดำเนินการประชุม/ระดมความคิดเห็น วิทยากรกระบวนการ วิทยากรบรรยายความรู้ ผู้เข้าร่วมประชุม/ระดมความคิดเห็น
5. มอบหมายหน้าที่รับผิดชอบในภารกิจสำคัญๆ ระหว่างทีมงานให้ชัดเจน อาทิ
5.1 การนำเสนอ (Presentation) ข้อมูล/สาระสำคัญต่อที่ประชุม/ระดมความคิดเห็น คือ  การที่ผู้ที่นำเสนอได้สื่อความกับผู้ฟังการนำเสนอโดยพูดถึงเรื่องใดเรื่องหนึ่งเพื่อให้ผู้ฟังการนำเสนอได้รับทราบ ได้พิจารณาหรือวิเคราะห์ปัญหาและตัดสินใจได้อย่างถูกต้อง  ดังนั้น จึงเป็นภาระหน้าที่ของผู้นำเสนอที่จะต้องสามารถทำให้ผู้ฟังสนใจเรื่อง ติดตามฟัง จับประเด็นได้ครบถ้วน ซักถามและร่วมแสดงความคิดเห็น ขั้นตอนการนำเสนอมีดังนี้
(1) กำหนดเรื่องที่จะเสนอ คือ กำหนดหัวเรื่อง วัตถุประสงค์ และขอบเขตเนื้อหาของเรื่องที่จะนำเสนอให้ชัดเจน ไม่เกิดการเข้าใจผิด
(2) วิเคราะห์สถานการณ์ คือ ผู้ฟังเป็นใคร ความสำคัญของการนำเสนอ ระยะเวลาที่ผู้ฟังมีให้ และศึกษาข้อมูลอื่นๆ ที่เกี่ยวข้องเพื่อเตรียมการ
(3) วางแผนนำเสนอ คือ การวางเค้าโครง กำหนดวิธีการ และเขียนแผนการนำเสนอ
(4) เตรียมนำเสนอ คือ เตรียมเนื้อหา สื่อและอุปกรณ์ และเตรียมความพร้อมของผู้นำเสนอ เช่น การซักซ้อม
(5) นำเสนอให้น่าสนใจ สามารถให้คำตอบที่ตรงกับคำถามโดยอาจเตรียมคำตอบสำหรับบางประเด็นที่คาดว่าจะมีการซักถามไว้ล่วงหน้า
5.2 การจดรายงานการประชุม มีแนวทางดังนี้
(1) ใช้วาระหรือประเด็นการประชุมเป็นกรอบในการจดรายงานการประชุม  หากมีเรื่อง/ประเด็นที่นอกเหนือจากวาระ/ประเด็น ควรบันทึกต่อเนื่องไว้ในวาระ/ประเด็นนั้นๆ เพื่อเตือนความจำว่า ข้อมูลนั้นมีความต่อเนื่องเชื่อมโยงวาระ/ประเด็นอย่างไร
(2) ฟังและจับประเด็นให้ได้ครบถ้วนก่อนแล้วค่อยจด โดยเฉพาะประเด็นที่เป็นข้อตกลงร่วมกันหรือเป็นมติที่ประชุม  ความคิดเห็นหรือข้อเสนอแนะที่สำคัญ ไม่ต้องจดทุกคำพูด เพราะจะทำให้จดไม่ทันและไม่เข้าใจสาระสำคัญจากการประชุม (ควรมีการบันทึกเสียงการประชุม/ระดมความคิดเห็นไว้ด้วย  เพื่อตรวจสอบกับสิ่งที่จดได้อีกครั้งในการจัดทำรายงานการประชุม)
5.3 การจับประเด็นเพื่อเตรียมสรุปผลการประชุม/เตรียมประเด็นเพื่อซักซ้อมความเข้าใจของที่ประชุม  ทั้งนี้ การจับประเด็น หมายถึง การจับข้อความสำคัญหรือใจความสำคัญของเรื่อง แล้วหยิบยกเอาความคิดเหลักหรือประเด็นที่สำคัญของเรื่องมากล่าวย้ำให้เด่นชัด โดยใช้ประโยคสั้นๆ แล้วเรียงให้เป็นระเบียบ และเข้าใจง่าย  การจับประเด็นมีวิธีการดังนี้
(1) ต้องติดตามฟังอย่างมีสมาธิโดยต่อเนื่อง
(2) ฟังเรื่องราวที่เป็นใจความสำคัญแล้วหารายละเอียดของเรื่องที่เป็นลักษณะปลีกย่อยหรือที่เป็นส่วนขยายของใจความสำคัญ
(3) สรุปความโดยรวบรวมเนื้อหาสาระอย่างครบถ้วน  มีแนวทางดังนี้
· คิดเป็นคำถามว่าอะไรเป็นจุดสำคัญของเรื่อง และคิดต่อไปว่า จุดสำคัญของเรื่องมีความสัมพันธ์กับสิ่งใดบ้าง และจดสิ่งนั้นๆ ไว้เป็นข้อความสั้นๆ แล้วคิดวิธีที่จะเขียนสรุปความให้กะทัดรัดและชัดเจน
· เขียนร่างข้อความสั้นๆ ที่จดไว้ ขัดเกลาร่างข้อความที่สรุปให้เป็นภาษาที่ดี
สื่อความหมายได้แจ่มแจ้งชัดเจน

เมื่อรวบรวมความต้องการรายการข้อมูลจากหน่วยงานต่างๆ ในกระทรวงได้แล้ว เพื่อให้รายการข้อมูลมีความเป็นเอกภาพ จึงจำเป็นต้องวิเคราะห์รูปแบบและลักษณะของรายการข้อมูล เพื่อตรวจสอบความซ้ำซ้อนของรายการข้อมูลที่เหมือนกันกันหรือคล้ายกัน ซึ่งมีแนวทางในการดำเนินงาน ดังนี้
1. วิเคราะห์ว่ารายการข้อมูลสถิติแต่ละรายการอยู่ในรูปแบบใด ซึ่งรูปแบบของข้อมูลสถิติจำแนกได้ ดังนี้
1.1 จำนวน (Number) เป็นตัวเลขที่แสดงถึงปริมาณของสิ่งต่างๆ เช่น ในปี 2551 จำนวนประชากรจากการคาดประมาณประชากร 66.0 ล้านคน เป็นชายจำนวนประมาณ 32.4 ล้านคน เป็นหญิงจำนวนประมาณ 33.6 ล้านคน 
1.2 สัดส่วน (Proportion) เป็นการเปรียบเทียบจำนวนของสิ่งที่สนใจในกลุ่มหนึ่งกับจำนวนทั้งหมดในกลุ่มนั้น สัดส่วนจะมีฐานเป็น 1 เช่น ในปี 2551 สัดส่วนของผู้ชายที่มาใช้บริการอินเทอร์เน็ต เท่ากับ 0.899 ซึ่งได้จากการคำนวณโดยให้จำนวนผู้ชายที่มาใช้บริการอินเทอร์เน็ตในปี 2551 เป็นตัวตั้ง หารด้วยจำนวนผู้ใช้บริการของร้ายอินเทอร์เน็ตทั้งหมดในปีเดียวกัน
1.3 ร้อยละ (Percentage) เป็นการเปรียบเทียบจำนวนของสิ่งที่สนใจในกลุ่มหนึ่งกับจำนวนทั้งหมดในกลุ่มนั้น และปรับฐานของจำนวนทั้งหมดให้เป็นร้อย ซึ่งมีวิธีการคำนวณเช่นเดียวกับสัดส่วน แต่คูณด้วยร้อย เช่น ในปี 2550 ประเทศไทยมีผู้พิการร้อยละ 2.9 ของประชากรทั้งประเทศ  นั่นคือ ประเทศไทยมีผู้พิการจำนวน 1.87 ล้านคนจากประชากรทั้งสิ้น 65.57 ล้านคน
1.4 อัตราส่วน (Ratio) ใช้สำหรับเปรียบเทียบความสัมพันธ์ของจำนวน 2 จำนวนหรือมากกว่าก็ได้ โดยที่แต่ละจำนวนแสดงคุณลักษณะต่างกัน และจะมีหน่วยเหมือนกันหรือต่างกันก็ได้ ถ้าแต่ละจำนวนมีหน่วยเหมือนกัน อัตราส่วนจะไม่มีหน่วยกำกับ เช่น อัตราการเป็นภาระวัยสูงอายุหรืออัตราการพึ่งพิงวัยสูงอายุ ซึ่งหมายถึง จำนวนผู้สูงอายุ (อายุ 60 ปีขึ้นไป) ต่อจำนวนผู้ที่อยู่ในวัยทำงาน (อายุ 15-59 ปี) ในปี 2550 พบว่าอัตราการเป็นภาระวัยสูงอายุ เท่ากับ 16 ต่อ 100 หมายความว่า ประชากรวัยกำลังแรงงาน 100 คน จะต้องรับภาระในการเลี้ยงดูผู้สูงอายุ 16 คน
1.5 อัตรา (Rate) มีลักษณะคล้ายสัดส่วน แต่เป็นการคูณด้วย 1,000 หรือ 10,000 หรือ 100,000 เช่น อัตรานักวิจัยของประเทศไทยมีเพียง 5.9 คนต่อประชากร 10,000 คน
1.6 ค่าสูงสุด (Maximum) คือ ค่าของข้อมูลที่มีค่ามากที่สุดเมื่อเทียบกับค่าอื่นๆ ในข้อมูลชุดนั้น
1.7 ค่าต่ำสุด (Minimum) คือ ค่าของข้อมูลที่มีค่าน้อยที่สุดเมื่อเทียบกับค่าอื่นๆ ในข้อมูลชุดนั้น
1.8 ค่าเฉลี่ย (Mean) เป็นค่ากลางของข้อมูลซึ่งได้จากการนำค่าของข้อมูลชุดหนึ่งมาหาผลบวกแล้วหารด้วยจำนวนค่าทั้งหมดที่นำมาบวกกัน

1.9 ค่าฐานนิยม (Mode) คือ ค่าของข้อมูลที่มีการซ้ำกันมากที่สุดในข้อมูลชุดนั้น
1.10  ค่ามัธยฐาน (Median) คือ ค่าของข้อมูลที่อยู่ในตำแหน่งตรงกลางของข้อมูลทั้งชุด เมื่อได้นำข้อมูลมาเรียงจากน้อยไปหามาก หรือจากมากไปหาน้อย การใช้ค่ามัธยฐานอาจมีความเหมาะสมกว่าการใช้ค่าเฉลี่ยในกรณีที่ข้อมูลมีบางค่าผิดปกติมาก (สูงกว่าหรือต่ำกว่าค่าอื่นๆ มาก) เช่น ข้อมูลชุดหนึ่งประกอบด้วยตัวเลข 9 ค่า ได้แก่ 15  15  16  17  17  19  19  19  60 จะมีค่าเฉลี่ยเท่ากับ 21.89  และค่ามัธยฐานเท่ากับ 17 ซึ่งข้อมูลชุดนี้มีค่าที่สูงกว่าค่าอื่นๆ มาก คือ 60 จึงส่งผลให้มีค่าเฉลี่ยสูงเมื่อเทียบกับค่าส่วนใหญ่ของข้อมูล  ในกรณีนี้ควรใช้ค่ามัธยฐานเป็นตัวอธิบายข้อมูลแทนการใช้ค่าเฉลี่ย

2. วิเคราะห์ลักษณะของข้อมูลสถิติว่าเป็นลักษณะใด ซึ่งผลที่ได้จากการวิเคราะห์ จะทำให้ทราบว่ารายการข้อมูลนั้นเป็นตัวชี้วัด (Indicator) ที่นำไปใช้ได้เลย หรือเป็นข้อมูล (Summary Data) ที่อาจจะต้องนำไปคำนวณ/ประมวลผลเพื่อให้ได้รายการข้อมูลอื่นๆ ที่ต้องการ
2.1 ตัวชี้วัด (Indicator) หมายถึง ตัวแปร (Variable) ที่สามารถใช้อธิบายสถานการณ์ในเรื่องต่างๆ ณ เวลาใดเวลาหนึ่ง ทิศทางการเปลี่ยนแปลง และความสัมพันธ์ของสิ่งที่ต้องการวัดกับสิ่งอื่น
ที่เกี่ยวข้อง 

ทั้งนี้ ตัวชี้วัดในความหมายเชิงปฏิบัติการของกระทรวง หมายถึงข้อมูลสถิติ
ที่ค้นหาได้จากแหล่งข้อมูลได้รับการคำนวณประมวลผลให้อยู่ในรูปแบบของตัวชี้วัด (Indicator) แล้ว เช่น อัตราผู้ป่วยทางสุขภาพจิตของประเทศไทยต่อประชากร 100,000 คน / อัตราการฆ่าตัวตายสำเร็จต่อประชากร 100,000 คน / รายจ่ายต่อครัวเรือน
2.2 ข้อมูล (Summary Data) หมายถึง ข้อเท็จจริง (Fact) หรือค่าของตัวแปรเกี่ยวกับเรื่องต่างๆ อาจเป็นตัวเลขหรือไม่เป็นตัวเลขก็ได้ ทั้งนี้ ข้อมูลในความหมายเชิงปฏิบัติการของกระทรวง หมายถึง
2.2.1 ข้อมูลสถิติที่ค้นหาได้จากแหล่งข้อมูลเป็นข้อมูล (Summary Data) ที่ต้อง
นำมาคำนวณหรือประมวลผลเพื่อให้ได้ข้อมูลสถิติตามตัวชี้วัด (Indicator) ที่ต้องการ เช่น การนำข้อมูลจำนวนศาสนสถานทุกประเภท และข้อมูลจำนวนประชากรทั้งประเทศ มาคำนวณหาจำนวนศาสนสถาน
ทุกประเภทต่อประชากร 100,000 คน / การนำข้อมูลสถิติคดีจราจรทางบกทั่วราชอาณาจักร และข้อมูลจำนวนประชากรทั้งประเทศ มาคำนวณหาอัตราการตายจากอุบัติเหตุบนท้องถนนต่อประชากร 100,000 คน  หรือ 
2.2.2 ข้อมูลสถิติที่ค้นหาได้จากแหล่งข้อมูลเป็นข้อมูล (Summary Data) ที่นำมาใช้โดยตรง เช่น ปริมาณการใช้สารอันตรายต่อปี / อายุคาดเฉลี่ยเมื่อแรกเกิด
3. นำรายการข้อมูลที่ผ่านการวิเคราะห์รูปแบบและลักษณะแล้ว  มาตรวจสอบความซ้ำซ้อน ซึ่งมีกรอบและแนวทางในการตรวจสอบ ดังนี้
3.1 ตรวจสอบว่าชื่อรายการข้อมูลเหมือนกันหรือไม่
3.1.1 กรณีมีชื่อรายการข้อมูลเหมือนกัน  ให้ตรวจสอบแหล่งข้อมูลว่าเป็นแหล่งข้อมูลเดียวกันหรือไม่  หากเป็นแหล่งข้อมูลเดียวกัน ถือว่าเป็นรายการข้อมูลเดียวกัน หากแหล่งข้อมูลไม่เหมือนกัน ถือว่าเป็นรายการข้อมูลคนละรายการ
3.1.2 กรณีชื่อรายการข้อมูลคล้ายกัน และมีแหล่งข้อมูลเดียวกัน ให้สอบทานรายการข้อมูลนั้นๆ จากแหล่งข้อมูล และหน่วยงานที่ต้องการใช้รายการข้อมูลนั้น ๆ เพื่อหาข้อสรุปว่าเป็นรายการข้อมูลเดียวกันหรือไม่
3.2 ตรวจสอบว่ามีข้อมูล (Summary Data)รายการใดบ้างที่ใช้ในการคำนวณ/ประมวลผลเพื่อให้ได้รายการข้อมูลอื่น และรายการข้อมูลอื่นๆ นั้นมีรายการข้อมูลอะไรบ้าง

จำแนกรายการข้อมูลที่ตรวจสอบความซ้ำซ้อนแล้วตามหมวดหมู่ข้อมูลด้านสังคมที่ใช้เป็นมาตรฐาน  และบันทึกลงแบบฟอร์มทะเบียนรายการข้อมูล มีแนวทาง ดังนี้
1. การกำหนด/ทบทวนหมวดหมู่ข้อมูลด้านสังคม ต้องดำเนินการเป็นขั้นตอนแรกของการรวบรวมและวิเคราะห์ข้อมูลด้านสังคม โดยพิจารณาจากเกณฑ์หรือรูปแบบการจัดหมวดหมู่ข้อมูลด้านสังคมของหน่วยงาน/องค์กรต่างๆ ทั้งภายในและภายนอกกระทรวง เพื่อเลือกใช้หรือปรับเกณฑ์/รูปแบบให้สอดคล้องกับบริบทของข้อมูลด้านสังคมและภารกิจของกระทรวง สำหรับใช้เป็นมาตรฐานในการจัดหมวดหมู่ข้อมูลด้านสังคมของกระทรวง 
· กำหนดเกณฑ์/รูปแบบที่ใช้เป็นมาตรฐานในการจัดหมวดหมู่ข้อมูลด้านสังคม
ในปีแรกที่เริ่มใช้ 
· ทบทวนเกณฑ์/รูปแบบที่ใช้เป็นมาตรฐานในการจัดหมวดหมู่ข้อมูลด้านสังคม
ในปีต่อๆ ไป ว่ามีการเปลี่ยนแปลงกรอบเนื้อหาหรือไม่ เพื่อปรับเปลี่ยนการจัดหมวดหมู่รายการข้อมูลให้สอดคล้องกรอบเนื้อหาที่ใช้
ทั้งนี้ ได้กำหนดเกณฑ์ในการกำหนดหมวดหมู่ข้อมูลด้านสังคม ดังนี้
(1) สอดคล้องกับบริบทของข้อมูลด้านสังคมของไทย
(2) สอดคล้องและครอบคลุมภารกิจของกระทรวง
(3) สามารถอธิบายเหตุผลในการกำหนดหมวดหมู่ข้อมูลด้านสังคม
โดยเกณฑ์/รูปแบบหมวดหมู่ข้อมูลด้านสังคม ที่นำมาพิจารณาประกอบในการกำหนดกรอบการจัดหมวดหมู่ข้อมูลด้านสังคม มีดังนี้
(1) แนวคิดเกี่ยวกับความมั่นคงของมนุษย์  ของโครงการพัฒนาแห่งสหประชาชาติ (UNDP) กำหนดองค์ประกอบไว้ 7 ด้าน ได้แก่ 
· ด้านเศรษฐกิจ 
· ด้านอาหาร 
· ด้านสุขภาพ 
· ด้านสิ่งแวดล้อม 
· ด้านบุคคล 
· ด้านชุมชน 
· ด้านการเมือง
(2) ดัชนีความก้าวหน้าของคน ของโครงการพัฒนาแห่งสหประชาชาติ (UNDP) กำหนดองค์ประกอบไว้ 8 ด้าน ได้แก่
· สุขภาพ 
· การศึกษา
· ชีวิตการงาน
· รายได้
· ที่อยู่อาศัยและสภาพแวดล้อม
· ชีวิตครอบครัวและชุมชน
· การคมนาคมและการสื่อสาร
· การมีส่วนร่วม
(3) ดัชนีชี้วัดความอยู่เย็นเป็นสุขร่วมกันในสังคมไทย ของสำนักงานพัฒนาการเศรษฐกิจและสังคมแห่งชาติ ประกอบด้วย 6 องค์ประกอบหลัก ดังนี้

(2.1) 
การมีสุขภาวะ ประกอบด้วย 
· สุขภาพกายดี 
· สุขภาพจิตดี มีคุณธรรม จริยธรรม
· มีสติปัญญาและใฝ่รู้


(2.2) ครอบครัวอบอุ่น ประกอบด้วย
· บทบาทหน้าที่ของครอบครัว
· สัมพันธภาพในครอบครัว


(2.3)
ชุมชนเข้มแข็ง

· ชุมชนพึ่งตนเองได้
· ชุมชนเกื้อกูลกัน
· การมีส่วนร่วมของชุมชน


(2.4)
เศรษฐกิจเข้มแข็งและเป็นธรรม
· การมีสัมมาชีพ
· เศรษฐกิจเข้มแข็ง
· พึ่งตนเองทางเศรษฐกิจ
· ภูมิคุ้มกันทางเศรษฐกิจ
· เติบโตอย่างมีเสถียรภาพ
· ปรับตัวให้ทันต่อการเปลี่ยนแปลง
· ความเป็นธรรมทางเศรษฐกิจ


(2.5)
สภาพแวดล้อมและระบบนิเวศสมดุล
· ปัจจัยพื้นฐานในการดำรงชีวิต
· ความปลอดภัยในชีวิตและทรัพย์สิน
· สิ่งแวดล้อมมีคุณภาพ
· ระบบนิเวศสมดุล


(2.6)
สังคมประชาธิปไตยที่มีธรรมาภิบาล
· การมีจิตสำนึกประชาธิปไตย
· สังคมที่มีธรรมาภิบาล
· ความสมานฉันท์ทางสังคม
(4) มาตรฐานและตัวชี้วัดความมั่นคงของมนุษย์ ของกระทรวงการพัฒนาสังคมและความมั่นคงของมนุษย์ ประกอบด้วย 10 มิติ ได้แก่
· ที่อยู่อาศัย
· สุขภาพอนามัย
· การศึกษา
· การมีงานทำและรายได้
· ความมั่นคงส่วนบุคคล
· ครอบครัว
· การสนับสนุนทางสังคม
· สังคม-วัฒนธรรม
· สิทธิและความเป็นธรรม
· การเมืองและธรรมาภิบาล

กระทรวงได้เลือกมาตรฐานและตัวชี้วัดความมั่นคงของมนุษย์ 10 มิติ เป็นเกณฑ์ในการจำแนกหมวดหมู่ข้อมูลด้านสังคม เนื่องจากพิจารณาแล้วมีความสอดคล้องกับเกณฑ์ในการกำหนดหมวดหมู่ข้อมูลด้านสังคม ทั้ง 3 ประการ กล่าวคือ เป็นกรอบแนวคิดที่พัฒนาขึ้นโดยกระทรวง ซึ่งมีความสอดคล้องกับบริบทของข้อมูลด้านสังคมของไทย และภารกิจของกระทรวง ทำให้งานพัฒนาด้านข้อมูลของกระทรวงมีความครอบคลุม เป็นเอกภาพ และมีมาตรฐาน
2. จำแนกรายการข้อมูลตามมิติของมาตรฐานและตัวชี้วัดความมั่นคงของมนุษย์ 10 มิติ โดย ใช้นิยามของแต่ละมิติประกอบการวิเคราะห์ ดังนี้
· มิติที่อยู่อาศัย หมายถึง การมีสิทธิครอบครองที่อยู่อาศัยที่มีสภาพมั่นคง
มีสาธารณูปโภคพื้นฐานที่พอเพียง อยู่ภายใต้สภาพแวดล้อมที่ดี และมีทางเข้า-ออกที่สะดวก
· มิติสุขภาพอนามัย หมายถึง การมีสถานภาพด้านสุขภาพอนามัย (Health status) 
ที่ดี ได้รับการคุ้มครองจากหลักประกันด้านสุขภาพที่พอเพียง สามารถเข้าถึงได้โดยมีข้อจำกัดน้อย และปราศจากพฤติกรรมเสี่ยงต่อการเจ็บป่วยด้านร่างกายและจิตใจ
· มิติการศึกษา หมายถึง การได้รับการศึกษาที่ดีอย่างน้อยไม่ต่ำกว่าการศึกษาภาคบังคับ และได้รับการศึกษาต่อเนื่องอย่างเท่าเทียม ตลอดจนได้ใช้ความรู้ความสามารถในการประกอบอาชีพตรงตามการศึกษาที่ได้รับมา
· มิติการมีงานทำและรายได้ หมายถึง การได้ทำงานเต็มเวลาที่มั่นคงและพึงพอใจ มีรายได้และเงินออมที่พอเพียงแก่การดำรงชีวิตโดยไม่มีหนี้สินที่ไม่มีคุณค่า
· มิติความมั่นคงส่วนบุคคล หมายถึง ความปลอดภัยและความรู้สึกปลอดภัยจากการถูกประทุษร้ายทางร่างกายและทรัพย์สิน
· มิติครอบครัว หมายถึง การที่สมาชิกในครอบครัวมีความสัมพันธ์ที่ดี เคารพและให้เกียรติซึ่งกันและกัน มีการร่วมรับผิดชอบในภาระของครอบครัว
· มิติการสนับสนุนทางสังคม หมายถึง การที่บุคคลมีบุคคลที่พร้อมจะให้การช่วยเหลือ ได้รับการคุ้มครองและสามารถเข้าถึงบริการของสังคมได้โดยมีข้อจำกัดน้อยและความรู้สึกมีคุณค่า และความสุขในชีวิต
· มิติสังคม-วัฒนธรรม หมายถึง การที่บุคคลมีเวลาปลอดจากภารกิจ การงาน เพื่อใช้สำหรับการพักผ่อนอย่างพอเพียง ตลอดจนการติดตามข่าวสารด้านสังคม-วัฒนธรรมอย่างสม่ำเสมอ ใช้เวลาในการพัฒนาทางจิตใจ โดยการปฏิบัติศาสนกิจและมีส่วนร่วมในกิจกรรมชุมชน
· มิติสิทธิและความเป็นธรรม หมายถึง การที่บุคคลได้รับการเคารพในสิทธิ ไม่ถูกล่วงละเมิดสิทธิ และรู้สึกถึงการได้รับโอกาสจากสังคมอย่างเท่าเทียมและเป็นธรรม
· มิติการเมืองและธรรมาภิบาล หมายถึง การที่บุคคลมีส่วนร่วมทางการเมืองประเภทต่างๆ และระดับต่างๆ อย่างสม่ำเสมอ ตลอดจนได้รับการปฏิบัติอย่างเป็นธรรมจากหน่วยงานและบุคลากรของรัฐ นอกจากนั้นยังรู้สึกไว้วางใจในความโปร่งใสของหน่วยงานและเจ้าหน้าที่ของรัฐ

ทั้งนี้ มีหลักเกณฑ์ในการจัดรายการข้อมูล (Normalize) ลงทะเบียนรายการข้อมูล ดังนี้
(1) รายการข้อมูลที่เป็นตัวชี้วัด (Indicator) และข้อมูล (Summary Data) ที่นำมาใช้โดยตรง แต่ละรายการจะต้องถูกจัดอยู่ในมิติใดมิหนึ่งเพียงมิติเดียว
(2) รายการข้อมูลที่เป็นข้อมูล (Summary Data) ที่ใช้ในการคำนวณหรือประมวลผลเพื่อให้ได้รายการข้อมูลที่ต้องการ ซึ่งมักเป็นข้อมูลพื้นฐานใช้ร่วมกันในหลายรายการ เช่น จำนวนประชากรทั้งประเทศ  ขนาดพื้นที่ของประเทศ เป็นต้น ข้อมูลเหล่านี้อาจจะต้องจำแนกไว้เป็นอีกกลุ่มหนึ่ง 

เมื่อจำแนกและจัดหมวดหมู่รายการข้อมูลเรียบร้อยแล้ว  ขั้นตอนต่อไปที่ต้องดำเนินการ 
คือ การกำหนดกรอบรายการสำคัญของรายการข้อมูลที่ต้องการรวบรวม ซึ่งมีรายการหลักๆ ดังนี้
(1) ข้อมูลสถิติ
(2) รายละเอียดที่สำคัญของรายการข้อมูลแต่ละรายการ อาทิ 
· แหล่งข้อมูล 
· หน่วยนับ 
· ความถี่ในการจัดเก็บ 
· ข้อจำกัดในการใช้  


จากนั้นให้ดำเนินการศึกษา/ค้นหาแหล่งข้อมูลที่สนับสนุนข้อมูลตามทะเบียนรายการข้อมูล โดยใช้วิธีการสำคัญ ดังนี้

แหล่งข้อมูลสถิติบนอินเทอร์เน็ตเป็นแหล่งข้อมูลทางอิเล็กทรอนิกส์ที่สำคัญและใหญ่ที่สุด และมีการเปลี่ยนแปลงอยู่ตลอดเวลา  การสืบค้นข้อมูลทางอินเทอร์เน็ตมีแนวทาง ดังนี้
1. กำหนดวัตถุประสงค์การสืบค้น 

ทำให้สามารถกำหนดขอบเขตของแหล่งข้อมูลที่จะสืบค้นให้แคบลง กำหนดประเภทของเครื่องมือหรือโปรแกรมสำหรับการสืบค้นทางอินเทอร์เน็ต ที่เรียกว่า Search Engine ให้เหมาะสม กำหนดช่วงเวลาที่ข้อมูลถูกสร้างขึ้น เพื่อให้ผลการสืบค้นมีปริมาณไม่มากเกินไป มีความตรง (Validity) ตามวัตถุประสงค์ และมีความน่าเชื่อถือ (Reliability) มากที่สุด และสามารถสืบค้นได้ผลในเวลาอันรวดเร็ว
2. ประเภทของข้อมูลที่สามารถสืบค้นได้ 

เนื่องจากข้อมูลที่เผยแพร่บนอินเทอร์เน็ตมีหลากหลายประเภท อาทิ ข้อความ (Text) ภาพวาด (Painting) ภาพเขียนหรือภาพลายเส้น (Drawing) ภาพไดอะแกรม (Diagram) ภาพถ่าย (Photograph) เสียง (Sound) จากเทคโนโลยีการสืบค้นในปัจจุบัน การสืบค้นที่เร็วที่สุด มีประสิทธิภาพที่สุดและแพร่หลายที่สุด คือ การสืบค้นข้อมูลประเภทข้อความ (Text)
3. การสืบค้นต้องอาศัยอุปกรณ์และความรู้  

ก่อนการสืบค้นข้อมูลทางอินเทอร์เน็ต ต้องมีการจัดเตรียมอุปกรณ์ดังต่อไปนี้ คือ 
เครื่องคอมพิวเตอร์ อุปกรณ์ต่อเข้าอินเทอร์เน็ต ซึ่งอาจเป็น Modem ในกรณีที่ใช้คู่กับสายโทรศัพท์ หรือแผ่น LAN Card ในกรณีที่ใช้คู่กับระบบเครือข่ายที่ได้รับการติดตั้งไว้แล้ว ซอฟแวร์การสื่อสาร (Communication Software) เช่น Dial-up Networking ในกรณีใช้ Modem หรือมีการติดตั้ง Network Protocol ที่เหมาะสมกับเครือข่ายที่คอมพิวเตอร์นั้นติดตั้งอยู่ และติดตั้ง Network Adapter ที่เหมาะสำหรับ LAN Card นั้นๆ ต้องสมัครเป็นสมาชิกขององค์การหรือบริษัทผู้ให้บริการอินเทอร์เน็ต (Internet Service Provider หรือ ISP) เพื่อเป็นช่องทางออกสู่อินเทอร์เน็ต

นอกจากอุปกรณ์ข้างต้นแล้ว การสืบค้นข้อมูลทางอินเทอร์เน็ต ยังต้องใช้ความรู้และทักษะพื้นฐานในการใช้งานคอมพิวเตอร์ (Computer Literacy) ความรู้ภาษาอังกฤษ เนื่องจากข้อมูลส่วนใหญ่บนอินเทอร์เน็ตเป็นภาษาอังกฤษ และยังต้องจัดสรรเวลาให้เหมาะสมอีกด้วย
4. บริการบนอินเทอร์เน็ต

บริการบนอินเทอร์เน็ตที่สามารถใช้ช่วยในการสืบค้นข้อมูลมีมากมายหลากหลายบริการ เช่น บริการเครือข่าย www บริการค้นหา Gopher บริการค้นหาโปรแกรมใช้งาน Archie นอกจากนี้ยังอาจใช้บริการสอบถามผ่านทาง E-mail หรือ Chat กับผู้ใช้งานอินเทอร์เน็ตอื่นๆ หรือสอบถามผ่าน News Group หรือ Group/Thread Discussion ก็ได้ เมื่อค้นได้แหล่งข้อมูลแล้วอาจ Download หรือถ่ายโอนข้อมูลที่สืบค้นได้โดยใช้บริการถ่ายโอนไฟล์ข้อมูลและโปรแกรม (File Transfer Protocol หรือ FTP)

การสืบค้นข้อมูลทางอินเทอร์เน็ตในปัจจุบัน นิยมใช้โปรแกรม Web Browsers เช่น Internet Explorer หรือ Netscape หรือเรียกใช้บริการ www ประกอบกับการใช้ Search Engine ซึ่งมีอยู่มากมายบนอินเทอร์เน็ต เมื่อสืบค้นได้แล้ว โปรแกรม Web Browsers มักจะมีบริการ Download ได้ทันทีโดยไม่ต้องอาศัยโปรแกรมอื่นๆ เข้าช่วย
5. เครื่องมือหรือโปรแกรมสำหรับการสืบค้น

เครื่องมือหรือโปรแกรมสำหรับการสืบค้น (Search Engine) มีอยู่มากมายและให้บริการตามเว็บไซต์ต่างๆ ที่ใช้บริการการสืบค้นข้อมูลโดยเฉพาะ การเลือกใช้นั้นขึ้นอยู่กับประเภทของข้อมูลที่ต้องการสืบค้น Search Engine ต่างๆ จะให้บริการข้อมูลที่มีความลึกในแง่มุมหรือศาสตร์ต่างๆ ไม่เท่ากัน ตัวอย่าง Search Engine ที่นิยมใช้มีทั้งเว็บไซต์ที่เป็นของต่างประเทศและของไทย 

เว็บไซต์ของต่างประเทศ อาทิ
· http://www.yahoo.com
· http://www.google.com
· http://www.infoseek.com
· http://www.ultraseek.com
· http://www.lycos.com
· http://www.excite.com
· http://www.altavista.digital.com
· http://www.opentext.com
· http://www.hotbot.com
· http://www.webcrawler.com
· http://www.dejanews.com
· http://www.elnet.net
เว็บไซต์ของไทย อาทิ
· http://www.sanook.com
· http://www.siamguru.com

เพื่อเป็นการประหยัดเวลาในการสืบค้น และได้ข้อมูลในปริมาณที่ไม่มากเกินไป ตลอดจนได้ผลการสืบค้นที่ตรงตามความประสงค์ของผู้สืบค้น สามารถใช้เทคนิคดังนี้
1. เลือก Search Engine  ที่เหมาะสม 
2. เลือกเว็บไซต์ที่อยู่ใกล้และอยู่ในช่วงเวลาที่เหมาะสม
3. การเลือกใช้คำสำคัญ (Keyword) หรือหัวเรื่อง (Subject)ที่ตรงกับเรื่องที่ต้องการ
4. กำหนดขอบเขตของคำค้น โดยใช้ตัวเชื่อม (Boolean Operators) หรือการค้นวลี (Phrase Searching) การตัดคำ หรือการใช้คำเหมือน
4.1 ตัวเชื่อม (Boolean Operators)

· AND หรือเครื่องหมาย + ใช้เมื่อต้องการค้นเอกสารที่มีคำทั้งสองคำปรากฏ เช่น ค้นหาคำว่า Research AND Thailand ข้อมูลที่ได้จะมีเฉพาะคำว่า Research และ Thailand 
อยู่ในเอกสาร
· OR ใช้เมื่อต้องการค้นหน้าเอกสารที่มีคำใดคำหนึ่งปรากฏ เช่น Research OR Thailand ข้อมูลที่ได้จะมีคำใดคำหนึ่งหรือทั้งสองคำปรากฏอยู่ในเอกสาร
· NOT หรือเครื่องหมาย – ใช้เมื่อต้องการตัดคำที่ไม่ต้องการให้ค้นออก (คำหลัง NOT หรือเครื่องหมาย -) เช่น Research NOT Thailand ข้อมูลที่ได้จะมีคำว่า Research แต่ไม่มีคำว่า Thailand ในเอกสาร
· NEAR ใช้เมื่อต้องการให้คำที่กำหนดอยู่ห่างจากกันไม่เกิน 10 คำ ในประโยคเดียวกันหรือใกล้เคียงกัน (อยู่ด้านหน้าหรือหลังก็ได้) เช่น Research NEAR Thailand ข้อมูลที่ได้จะมีคำว่า Research และ Thailand ที่ห่างกันไม่เกิน 10 คำ เช่น Research on the Cost of Transportation in Thailand
· BEFORE ใช้เมื่อต้องการกำหนดให้คำแรกปรากฏอยู่ข้างหน้าคำหลังในระยะห่างไม่เกิน 8 คำ Research BEFORE Thailand
· AFTER ใช้เมื่อต้องการกำหนดให้คำแรกปรากฏอยู่ข้างหลังคำหลังในระยะห่างไม่เกิน 8 คำ Research AFTER Thailand
· (parentheses) ใช้เมื่อต้องการกำหนดให้ทำตามคำสั่งภายในวงเล็บก่อนคำสั่งภายนอก เช่น (Research OR Quantitative) and Thailand
4.2 การค้นวลี (Phrase Searching) เป็นการใช้เครื่องหมาย (“ “) เมื่อต้องการกำหนดให้ค้นเฉพาะหน้าเอกสารที่มีการเรียงลำดับคำตามที่กำหนดเท่านั้น เช่น (“Methodology Research”)
4.3 การตัดคำ (Word stemming/Truncation) การใช้เครื่องหมาย asterisk (*) ตามท้ายคำ 3 คำขึ้นไป เพื่อค้นหาคำที่ขึ้นต้นด้วยตัวอักษรที่กำหนด เช่น Research*
4.4 คำพ้องความหมาย (Synonym) เป็นการใช้คำเหมือนที่มีความหมายเดียวกันหรือใกล้เคียงกันเพื่อช่วยให้ค้นเรื่องที่ครอบคลุม เช่น Ocean  Sea  Marine
4.5 เขตข้อมูลเพื่อการค้น (Field Searching) เป็นการกำหนดเขตข้อมูลเพื่อ
การค้น เช่น ชนิดของข้อมูล หรือที่อยู่ของข้อมูล ตัวอย่าง text: “green tea”  url: NASA
4.6 ตัวเล็กตัวใหญ่ถือว่าต่างกัน (Case Sensitive) เป็นการใช้ตัวอักษรใหญ่กับตัวอักษรเล็กในความหมายที่แตกต่างกัน เช่นใช้ตัวอักษรใหญ่ขึ้นต้นชื่อเฉพาะ เช่น George W. Bush
4.7 ภาษาธรรมชาติ (Natural Language) เป็นการสืบค้นจากคำถามที่เป็นภาษาธรรมชาติ เช่น ใช้คำถามภาษาอังกฤษง่ายๆ ที่ต้องการให้ Search Engine หาคำตอบให้ เช่น What is research?

สิ่งสำคัญอีกประการในการรวบรวมข้อมูลทางอินเทอร์เน็ต คือ การตรวจสอบความน่าเชื่อถือของแหล่งข้อมูลที่สืบค้นมาได้ ซึ่งสามารถตรวจสอบได้ด้วยองค์ประกอบ ดังนี้
1. บอกวัตถุประสงค์ของการสร้างหรือเผยแพร่ข้อมูลไว้ในเว็บไซต์
2. การเสนอเนื้อหาตรงตามวัตถุประสงค์ในการสร้างหรือเผยแพร่ข้อมูลของเว็บไซต์
3. เนื้อหาเว็บไซต์ไม่ขัดต่อกฎหมาย ศีลธรรม และจริยธรรม
4. มีการระบุชื่อผู้เขียนบทความหรือผู้ให้ข้อมูลบนเว็บไซต์
5. มีการให้ที่อยู่ (E-mail address) ที่ผู้อ่านสามารถติดต่อผู้ดูแลเว็บไซต์ได้
6. มีการอ้างอิงหรือระบุแหล่งที่มาของข้อมูลหรือเนื้อหาที่ปรากฏบนเว็บไซต์
7. สามารถเชื่อมโยงไปเว็บไซต์อื่นที่อ้างอิงได้
8. มีการระบุวันเวลาในการเผยแพร่ข้อมูลบนเว็บไซต์
9. มีการระบุวันเวลาในการปรับปรุงข้อมูลครั้งล่าสุด
10. มีช่องทางให้ผู้อ่านแสดงความคิดเห็น
11. มีข้อความเตือนผู้อ่านให้ใช้วิจารณญาณในการตัดสินใจใช้ข้อมูลที่ปรากฏบนเว็บไซต์
12. มีการระบุว่าเป็นเว็บไซต์ส่วนตัวหรือระบุแหล่งที่ให้การสนับสนุนในการสร้างเว็บไซต์

การค้นคว้าจากเอกสารรายงาน/เอกสารเผยแพร่ของหน่วยงานต่างๆ มีแนวทาง ดังนี้
1. วิเคราะห์และประมวลจากประสบการณ์ที่เคยค้นหา/รวบรวมข้อมูล ทำให้ทราบว่า
มีรายการข้อมูลส่วนหนึ่งที่เป็นของหน่วยงานใดและมีการเผยแพร่ในเอกสารใด
2. รายการข้อมูลที่ยังไม่เคยค้นหา/รวบรวมมาก่อน  สามารถวิเคราะห์จากรายการข้อมูลนั้นๆ ได้ว่าน่าจะเป็นของหน่วยงานใดและสามารถค้นหาได้จากเอกสารเผยแพร่ใด
เมื่อทราบแหล่งข้อมูลของเอกสารรายงาน/เผยแพร่ของรายการข้อมูลแล้ว ให้รวบรวมเอกสารข้อมูลสถิติที่ค้นหาได้ของหน่วยงานต่างๆ มาเก็บไว้  หรือประสานหน่วยงานเจ้าของข้อมูลเพื่อขอเอกสารข้อมูลสถิติต่างๆ เพิ่มเติม หรือตรวจสอบการ Update ข้อมูล  
การประสานงานกับบุคคลอื่นเพื่อขอรับการสนับสนุน/ขอความร่วมมือ ถือเป็นศิลปะ
อย่างหนึ่ง ที่ต้องอาศัยความมีมนุษยสัมพันธ์ ความสุภาพ อ่อนน้อมถ่อมตน ความจริงใจ ความอดทนอดกลั้น ความยิ้มแย้มแจ่มใส ทั้งนี้ มีเทคนิคในการประสานงานเพื่อขอข้อมูล ดังนี้
1. การใช้เครื่องมือสื่อสาร เช่น โทรศัพท์ โทรสาร E-mail ควรปฏิบัติ ดังนี้
· โทรศัพท์เป็นเครื่องมือสื่อสารที่รวดเร็วและประหยัดเวลา
· ก่อนเริ่มประสานงาน  ต้องคิดก่อนว่า เราต้องการอะไร เมื่อไหร่ ที่ไหน อย่างไร 
ควรติดต่อใคร หน่วยงานใด
· ควรมีบัญชีเบอร์โทรศัพท์ของบุคคลและหน่วยงานที่เกี่ยวข้องไว้เป็นส่วนตัวและส่วนกลาง
· เมื่อติดต่อกับผู้ใดควรจดชื่อหรือเบอร์โทรศัพท์ของผู้นั้นไว้ใช้ติดต่อในโอกาสต่อไป 
· ควรประสานกับระดับเดียวกันหรือต่ำกว่าก่อน
· ใช้คำพูดสุภาพ ให้เกียรติคู่สนทนาแม้รู้ว่าเขามีตำแหน่งต่ำกว่า ไม่พูดยกตนข่มท่าน
· อาจหาข้อมูลก่อนว่า บุคคลที่เราจะโทรศัพท์ติดต่อเป็นใคร ตำแหน่งหน้าที่ใด อายุเท่าไหร่ เมื่อสนทนากัน อาจจะเรียกพี่ น้อง ท่าน เพื่อทำให้เขารู้สึกดี
· การอ่อนน้อมถ่อมตนด้วยความจริงใจ มักเป็นที่พอใจของผู้อื่น
· ในการประสานงานครั้งที่ 2 หลังจากรู้จักกันแล้ว อาจทักทายหรือซักถามด้วยความห่วงใย จริงใจ เกี่ยวกับเรื่องส่วนตัว เช่น การงาน สุขภาพ ก่อนประสานเรื่องงาน
· กล่าวคำขอบคุณทุกครั้งก่อนจบการสนทนา
· เกริ่นความหวังว่า หากมีการ Update ข้อมูลจะขอความร่วมมืออีกครั้ง
· เมื่อรับปากเรื่องใดไว้ ต้องรีบทำ เช่น จะรีบส่งโทรสารไปให้ จะรีบทำหนังสือไป
2. การประสานด้วยหนังสือ  ควรปฏิบัติ ดังนี้
· ใช้ในกรณีที่เป็นงานประจำที่ทั้งสองหน่วยงานทราบระเบียบปฏิบัติอยู่แล้ว
· หากเป็นเรื่องใหม่ควรประสานทางโทรศัพท์ก่อนเสมอ
· ตัวอย่างเรื่องที่อาจต้องมีหนังสือไปยังหน่วยงานหลังจากประสานทางโทรศัพท์แล้ว อาทิ ขอทราบข้อมูล ขอหารือ ขอทราบความต้องการ ขอรับการสนับสนุน ขอความอนุเคราะห์
· การร่างหนังสือควรให้ถูกหลักการของคู่มือการปฏิบัติงานสารบรรณของสำนักนายกรัฐมนตรี  ถูกต้อง และถูกใจ (ผู้รับ)
· การร่างหนังสือขอรับการสนับสนุน หรือขอความอนุเคราะห์ ควรประกอบด้วย
· เหตุที่มีหนังสือมา
· ยกย่องหน่วยงานที่ขอรับการสนับสนุน/ขอความอนุเคราะห์
· เรื่องราวที่ต้องขอรับการสนับสนุน/ขอความอนุเคราะห์
· ตั้งความหวังที่จะได้รับการสนับสนุน/ขอความอนุเคราะห์ 
· ขอบคุณ
· การร่างหนังสือขอความร่วมมือ
· เหตุที่มีหนังสือมา
· ความจำเป็นและเรื่องที่จะขอความร่วมมือ
· เรื่องราวที่ต้องการขอความร่วมมือ
· ตั้งความหวังที่จะได้รับความร่วมมือ
· ขอบคุณ
· เมื่อได้รับการสนับสนุน การอนุเคราะห์ และความร่วมมือแล้ว ควรมีหนังสือไปขอบคุณหน่วยงานนั้นๆ เพื่อสานความสัมพันธ์ไว้สำหรับโอกาสต่อไป
3. การพบปะด้วยตนเอง ถือเป็นการประสานงานที่ดีที่สุด เพราะได้พบหน้า ได้เห็นบุคลิกลักษณะ สีหน้าท่าทางของบุคคลที่ติดต่อ ทำให้สามารถซักถามทำความเข้าใจกันได้อย่างเพียงพอ 
แต่อย่างไรก็ตามวิธีการนี้ก็มีข้อเสีย กล่าวคือ ต้องวางมือจากการทำงานอื่น และใช้เวลามาก จึงควรใช้ในกรณี
ที่เป็นเรื่องนโยบาย หรือเรื่องสำคัญ หรือเรื่องที่มีรายละเอียดมาก หรือต้องให้เกียรติหรือให้ความสำคัญกับบุคคลที่ประสานงานด้วย ทั้งนี้ การพบปะด้วยตนเองมีแนวทางการปฏิบัติ ดังนี้
· เตรียมหัวข้อสนทนาให้พร้อม
· จดบันทึกไว้ และหากอีกฝ่ายไม่ได้จดบันทึก เราอาจบันทึกสั้นๆ ใส่กระดาษโน้ตไว้ให้เขา
· อาจเตรียมพิมพ์รายการไปล่วงหน้าเพื่อให้เขามีบันทึกช่วยจำ และใช้สั่งการขั้นต้นแก่บุคลากรในหน่วยงานของเขาได้
· เมื่อรับปากเรื่องใดไว้ ต้องรีบทำ เช่น จะรีบส่งโทรสารไปให้ จะรีบทำหนังสือไป
· อาจมีของเล็กๆ น้อยๆ ที่ไม่มีราคามากนักติดมือไปฝาก อาทิ หนังสือธรรมะ ของกินที่เขาจะแจกลูกน้องได้
นอกจากนี้ ในการประสานงานหากประสบปัญหาดังต่อไปนี้ สามารถแก้ไขได้ตามแนวทาง ดังนี้
	ปัญหา
	แนวทางการแก้ไข

	- ประสานงานทางโทรศัพท์เจอคนพูดข่ม พูดห้วน 
พูดกระด้าง
	- พยายามใจเย็น รักษามารยาท ไม่โต้ตอบด้วยอาการโมโหหรือคำพูดในทำนองเดียวกัน


	ปัญหา
	แนวทางการแก้ไข

	- เรื่องที่ไม่แน่ใจว่าจะประสานกองใดของหน่วยงานนั้นๆ จึงถูกโอนไปมาหลายกอง
	- โทรศัพท์ขอคำแนะนำจากเลขานุการหรือหน้าห้องของผู้บริหารในหน่วยงานนั้นๆ เช่น อธิบดี ปลัดกระทรวง ว่าเราต้องการประสานเรื่องนี้ ควรติดต่อกองไหน ติดต่อใคร เบอร์โทรศัพท์อะไร

	- ทำหนังสือเชิญผู้แทนหน่วยงานต่างๆ มาประชุม 
แต่เมื่อถึงวันประชุม มีบางหน่วยงานไม่มา ซึ่งบางครั้งเมื่อโทรศัพท์ตามใกล้เวลาประชุม ก็เดินทางมาประชุมไม่ทัน
	- ก่อนวันประชุม 1 วัน ควรโทรไปยืนยัน (confirm) 

กับทุกหน่วยงาน  โดยอาจใช้วิธีการว่าขอทราบ
ชื่อตำแหน่งผู้มาประชุม

หลายหน่วยงานในกระทรวงได้มีการจัดทำระบบงาน/ระบบฐานข้อมูลเพื่อพัฒนาและใช้ในการดำเนินงานของหน่วยงาน  ซึ่งมีทั้งที่อยู่ในความดูแลรับผิดชอบของศูนย์เทคโนโลยีสารสนเทศและการสื่อสาร (ศทส.) และอยู่ในความดูแลรับผิดชอบของหน่วยงานเจ้าของระบบงาน/ระบบฐานข้อมูล และเพื่อให้เกิดการใช้ประโยชน์จากข้อมูลที่กระทรวงพัฒนาขึ้นอย่างแท้จริง ศทส.จึงได้วางแนวทางในการดำเนินงาน ดังนี้
1. ศึกษาระบบงาน/ระบบฐานข้อมูลของสำนักงานปลัดกระทรวงการพัฒนาสังคมและความมั่นคงของมนุษย์ (สป.พม.) ว่ามีระบบอะไรบ้าง แต่ละระบบมีลักษณะและวัตถุประสงค์อย่างไร และสามารถนำข้อมูลจากระบบมาจัดทำเป็นข้อมูลสถิติของรายการข้อมูลใดได้บ้าง
2. ประสานหน่วยงาน/ผู้รับผิดชอบระบบงาน/ระบบฐานข้อมูลที่ต้องการใช้ของ สป.พม. เพื่อขอข้อมูลสถิติมารวบรวมไว้ หรือขอเชื่อมโยงระบบเพื่อการใช้งานต่อไป
3. มีการทบทวนการใช้ระบบงาน/ระบบฐานข้อมูลแต่ละปี
((((((((((((

เมื่อรวบรวมแหล่งข้อมูลตามทะเบียนรายการข้อมูลเรียบร้อยแล้ว  สิ่งต่อไปที่ผู้จัดทำต้องดำเนินการ คือ การรวบรวมข้อมูลสถิติ  การประมวลผลข้อมูลสถิติให้อยู่ในรูปแบบรายการข้อมูลที่ต้องการ  และการเผยแพร่ข้อมูลสถิติให้กับกลุ่มเป้าหมาย

ข้อมูล (Summary Data) และตัวชี้วัด (Indicator) เป็นเครื่องมือสำคัญในการจัดทำสารสนเทศเพื่อการบริหารงาน ผู้บริหารจะต้องใช้สารสนเทศในการตัดสินใจวางนโยบายและบริหารงานต่างๆ ตั้งแต่
การกำหนดจุดมุ่งหมาย การวิเคราะห์เป้าประสงค์ การจัดทำแผนปฏิบัติการโครงการ การดำเนินกิจกรรม 
การติดตามผลการปฏิบัติงาน และการประเมินผลการดำเนินงาน การจัดทำสารสนเทศให้มีคุณภาพและ
มีความน่าเชื่อถือ สิ่งสำคัญขึ้นอยู่กับคุณภาพของข้อมูลและตัวชี้วัดที่นำมาใช้ ดังนั้น จึงมีความจำเป็นอย่างยิ่งที่ผู้จัดทำจะต้องมีองค์ความรู้เกี่ยวกับข้อมูลและตัวชี้วัด และทราบถึงวิธีการพิจารณาคัดเลือกข้อมูลและตัวชี้วัดที่มีคุณภาพมาใช้

สิ่งที่ผู้รวบรวมข้อมูลสถิติด้านสังคมต้องทำความเข้าใจเกี่ยวกับข้อมูล (Summary Data) เพื่อให้การรวบรวมข้อมูลมีคุณภาพ ได้แก่ นิยามความหมาย ประเภทของข้อมูล และลักษณะของข้อมูลที่ดี

นิยาม

ข้อมูล (Summary Data) หมายถึง ข้อเท็จจริง (Fact) หรือค่าของตัวแปรเกี่ยวกับเรื่องต่างๆ อาจเป็นตัวเลขหรือไม่เป็นตัวเลขก็ได้

ประเภทของข้อมูล  

จำแนกได้ 4 ประเภท ดังนี้
1. จำแนกตามลักษณะของข้อมูล (Characteristics of Data) แบ่งได้เป็น 2 ประเภท คือ
1.1 ข้อมูลเชิงปริมาณ (Quantitative Data) เป็นข้อมูลที่สามารถวัดค่าออกมาเป็นตัวเลขได้ จำนวนตัวเลขเหล่านี้บอกให้ทราบถึงความมากน้อย เช่น รายได้ น้ำหนัก ส่วนสูง ข้อมูลเชิงปริมาณแบ่งได้อีก 2 ประเภท คือ
· ข้อมูลไม่ต่อเนื่อง (Discrete Data) เป็นข้อมูลที่มีค่าเป็นจำนวนนับ และมีค่าเป็นเลขจำนวนเต็มเท่านั้น เช่น 0, 1, 2, 3...  ตัวอย่างข้อมูลไม่ต่อเนื่อง เช่น จำนวนโรงเรียน จำนวนประชากร
· ข้อมูลต่อเนื่อง (Continuous Data) เป็นข้อมูลที่มีค่าเป็นตัวเลขใดๆ ก็ได้ในช่วง
ที่ต่อเนื่องกัน และค่าที่เป็นไปได้ทั้งหมดของข้อมูลต่อเนื่องจะมีจำนวนมาก เช่น 0.1, 0.5, 9.7... โดยทั่วไป
ค่าของข้อมูลต่อเนื่องได้จากการชั่ง ตวง วัด เช่น ปริมาณการส่งออกข้าวในแต่ละปี ระยะทางที่รถยนต์วิ่งได้ต่อน้ำมัน 1 ลิตร
1.2 ข้อมูลเชิงคุณภาพ (Qualitative Data) เป็นข้อมูลที่ไม่สามารถวัดค่าออกมาเป็นตัวเลขได้ เช่น เพศ ศาสนา อาชีพ สถานภาพการทำงาน ข้อมูลเชิงคุณภาพบางตัวอาจวัดค่าออกมาเป็นตัวเลขได้ แต่ตัวเลขเหล่านั้นเป็นเพียงสัญลักษณ์เท่านั้น ไม่สามารถนำมาคำนวณได้ เช่น หมายเลขโทรศัพท์ หมายเลขรถยนต์ ในการศึกษาข้อมูลเชิงคุณภาพจะศึกษาสัดส่วนหรือเปอร์เซ็นของแต่ละลักษณะ
2. จำแนกตามที่มาของข้อมูล (Source of Data) แบ่งได้ 2 ประเภท คือ
2.1 ข้อมูลปฐมภูมิ (Primary Data) เป็นข้อมูลที่ผู้ใช้หรือหน่วยงานที่ใช้เป็นผู้ทำการเก็บรวบรวมข้อมูลจากแหล่งกำเนิดของข้อมูลโดยตรง เช่น ข้อมูลเกี่ยวกับการตายของมารดา ข้อมูลการตายด้วยโรคติดต่อที่สำคัญที่รวบรวมโดยกระทรวงสาธารณสุข การเก็บรวบรวมข้อมูลอาจทำได้หลายวิธี เช่น การสำรวจ การทำสำมะโน การสังเกต
2.2 ข้อมูลทุติยภูมิ (Secondary Data) เป็นข้อมูลที่มีผู้เก็บรวบรวมไว้แล้ว อาจมีในเอกสารรายงานต่างๆ เช่น เอกสารงานวิจัย รายงานประจำปีของหน่วยงาน วารสารด้านวิชาการ การใช้ข้อมูลทุติยภูมิมีข้อดี คือ ประหยัดเวลาและค่าใช้จ่าย แต่มีข้อเสีย คือ ข้อมูลอาจไม่ทันสมัย ไม่ตรงกับความต้องการ และผู้ใช้ข้อมูลอาจไม่ทราบถึงข้อผิดพลาดของข้อมูล การนำข้อมูลทุติยภูมิมาใช้จึงต้องใช้ด้วยความระมัดระวัง
3. จำแนกตามสเกลวัด (Measurement Scale) แบ่งเป็น 4 ระดับ คือ
3.1 ระดับที่ 1 สเกลนามกำหนด (Nominal Scale) เป็นระดับการวัดต่ำที่สุด เป็นการจัดแบ่งกลุ่มข้อมูลเพื่อให้เห็นความแตกต่างเท่านั้น ไม่ได้เปรียบเทียบว่ากลุ่มใดดีกว่ากลุ่มใด ค่าที่กำหนดให้แต่ละกลุ่มก็ไม่มีความหมาย เช่น กำหนดให้ 1 แทนเพศชาย และ 2 แทนเพศหญิง การจัดแบ่งกลุ่มก็เพื่อความสะดวกในการลงรหัสและการวิเคราะห์ ข้อมูลในกลุ่มนี้จัดเป็นข้อมูลเชิงคุณภาพ
3.2 ระดับที่ 2 สเกลอันดับ (Ordinal Scale) เป็นสเกลที่ใช้ในการแบ่งข้อมูลที่เพิ่มรายละเอียดมากกว่าสเกลในระดับที่ 1 ข้อมูลแต่ละกลุ่มจะแสดงถึงความแตกต่างกัน สามารถบอกได้ว่ากลุ่มใดดีกว่ากลุ่มใด แต่ไม่สามารถบอกปริมาณความแตกต่างได้ว่ามากกว่าหรือน้อยกว่าเท่าใด เช่น ระดับการศึกษา สเกลวัดความรู้สึก ทัศนคติ ความชอบ ข้อมูลในกลุ่มนี้จัดเป็นข้อมูลเชิงคุณภาพ
3.3 ระดับที่ 3 สเกลอันตรภาค (Interval Scale) เป็นสเกลที่ใช้แบ่งกลุ่มข้อมูลออกเป็นกลุ่มแบบสเกลอันดับ แต่สามารถบอกปริมาณความแตกต่างระหว่างกลุ่มได้ด้วย มีการวัดละเอียดถึงค่าจริงของสิ่งที่วัด ตัวเลขที่ได้จะมีช่วงห่างที่เท่ากัน ค่าที่เป็น 0 ไม่ใช่ 0 ที่แท้จริง แต่เป็นค่าที่กำหนดขึ้นเอง เช่น คะแนนผลการเรียน อุณหภูมิ คะแนนความพึงพอใจ อายุที่จัดเป็นกลุ่ม ข้อมูลในกลุ่มนี้จัดเป็นข้อมูลเชิงปริมาณ
3.4 ระดับที่ 4 สเกลอัตราส่วน (Ratio Scale) ข้อมูลที่มีการวัดแบบสเกลอัตราส่วน ถือว่ามีความสมบูรณ์มากที่สุด จุดเริ่มต้นเป็นจุดที่มีความหมาย ค่า 0 มีความหมายว่าไม่มีอย่างแท้จริง สามารถบอกขนาดความแตกต่างและสามารถเปรียบเทียบความแตกต่างได้ เช่น ค่าจ้าง เงินเดือน น้ำหนัก ความยาว ส่วนสูง ข้อมูลในกลุ่มนี้จัดเป็นข้อมูลเชิงปริมาณ
4. จำแนกตามเวลาของการเก็บข้อมูล แบ่งเป็น 2 ประเภท คือ
4.1 ข้อมูลอนุกรมเวลา (Time-series Data) เป็นข้อมูลที่เก็บรวบรวมต่อเนื่องตามเวลาที่เกิดขึ้น เช่น ข้อมูลเกี่ยวกับภาวการณ์ทำงานของประชากร ข้อมูลจำนวนประชากรในแต่ละปี ข้อมูลอนุกรมเวลามีประโยชน์ในระยะยาว ทำให้เห็นแนวโน้มการเปลี่ยนแปลงในเรื่องนั้นๆ สามารถนำมาใช้กำหนดแผนงาน หรือประเมินผลงานโครงการที่ได้ดำเนินการไปแล้ว
4.2 ข้อมูลภาคตัดขวาง (Cross-sectional Data) เป็นข้อมูลที่ถูกเก็บรวบรวม ณ เวลาใดเวลาหนึ่ง เช่น ข้อมูลการสำรวจความพิการและทุพพลภาพ พ.ศ.2545

ลักษณะของข้อมูลที่ดี

ในการเก็บรวบรวมข้อมูลสถิติ ข้อมูลจะดีหรือมีประโยชน์จำเป็นต้องอาศัยระเบียบวิธีทางสถิติที่ถูกต้อง โดยทั่วไปลักษณะของข้อมูลที่ดีจะประกอบด้วยคุณสมบัติที่สำคัญๆ ดังนี้
1. ถูกต้องแม่นยำ (Accuracy) ข้อมูลที่ดีควรจะถูกต้องแม่นยำ ถ้าหากเป็นค่าประมาณก็ควรจะมีความคลาดเคลื่อน (Error) น้อยที่สุด
2. ทันเวลา (Timeliness) นอกจากความถูกต้องแม่นยำแล้ว ข้อมูลที่ดีควรเป็นข้อมูลที่ทันสมัย (Up to date) ทันความต้องการของผู้ใช้ (Timely) ไม่ใช่ข้อมูลที่ได้มาอย่างล่าช้า ซึ่งอาจไม่มีคุณค่าอะไร ถึงแม้จะเป็นข้อมูลที่มีความถูกต้องแม่นยำสูง
3. สมบูรณ์ครบถ้วน (Completeness) หมายความว่า เป็นข้อมูลที่ให้ข้อเท็จจริง (Fact) หรือสารสนเทศ (Information) ที่ครบถ้วนตามความต้องการของผู้ใช้ ไม่ใช่มีส่วนหนึ่งส่วนใดขาดหายไป
4. กะทัดรัด (Conciseness) หมายความว่า เป็นข้อมูลที่ได้รับการรวบรวมและจัดรูปให้อยู่ในลักษณะที่กะทัดรัด มีความสะดวกในการใช้หรือค้นหา นิยมจัดให้อยู่ในรูปตารางสถิติ 
5. ตรงตามความต้องการของผู้ใช้ (Relevance) แม้ว่าข้อมูลจะถูกต้องสมบูรณ์และทันสมัยเพียงใดก็ตาม แต่ถ้าไม่ใช่สิ่งที่ผู้ใช้ต้องการ ก็หาประโยชน์ไม่ได้ ดังนั้น ข้อมูลนั้นควรจะเป็นข้อมูลที่จำเป็นต้องรู้ (Need to know) หรือเป็นประโยชน์ต่อการใช้ตัดสินปัญหาหรือใช้ในการวางแผนต่างๆ
6. เป็นข้อมูลที่ต่อเนื่อง (Continuity) คือ มีการเก็บรวบรวมและจัดทำข้อมูลนั้นอย่างสม่ำเสมอและต่อเนื่องกันเป็นอนุกรมเวลา (Time-series) เพื่อจะได้นำไปใช้ประโยชน์ได้อย่างเต็มที่ เช่น การสำรวจภาวการณ์ทำงานของประชากร จะเก็บรวบรวมข้อมูลทุกเดือน การทำสำมะโนประชากรจะดำเนินการทุก 10 ปี

สิ่งที่ผู้รวบรวมข้อมูลสถิติด้านสังคมต้องทำความเข้าใจเกี่ยวกับตัวชี้วัด (Indicator) เพื่อให้การรวบรวมข้อมูลมีคุณภาพ ได้แก่ นิยามความหมาย ความสำคัญและประโยชน์ของตัวชี้วัด การกำหนดเกณฑ์เป้าหมายของตัวชี้วัด ประเภทของตัวชี้วัด รูปแบบขอค่าตัวชี้วัด และลักษณะของตัวชี้วัดที่ดี

นิยาม

ตัวชี้วัด (Indicator) มีนิยามหลายความหมาย ขึ้นอยู่กับลักษณะของงานที่เกี่ยวข้องกับตัวชี้วัดนั้น โดยทั่วไปตัวชี้วัด หมายถึง ตัวแปร (Variable) ที่สามารถใช้อธิบายสถานการณ์ในเรื่องต่างๆ ณ เวลาใดเวลาหนึ่ง ทิศทางการเปลี่ยนแปลง และความสัมพันธ์ของสิ่งที่ต้องการวัดกับสิ่งอื่นที่เกี่ยวข้อง

ลักษณะของตัวชี้วัดอาจเป็นตัวแปรเชิงคุณภาพ (Qualitative Variable) หรือเป็นตัวแปร
เชิงปริมาณ (Quantitative Variable) ก็ได้ ถ้าเป็นตัวแปรเชิงคุณภาพ จะอยู่ในลักษณะของข้อความที่ไม่สามารถระบุเป็นตัวเลข เช่น ประชากรที่เจ็บป่วยจะได้รับบริการทางการแพทย์ที่ดีและมีคุณภาพ ถ้าเป็นตัวแปรเชิงปริมาณจะมีค่าที่อยู่ในลักษณะของตัวเลข สามารถระบุได้ว่ามากหรือน้อย โดยอาจจะอยู่ในรูปของจำนวน ร้อยละ สัดส่วน อัตราส่วน อัตรา หรือรูปแบบอื่นๆ ในทางสถิติ เช่น จำนวนประชากรในกรุงเทพฯและปริมณฑล สัดส่วนของประชากรเจ็บป่วยลดลง

ความสำคัญและประโยชน์ของตัวชี้วัด

ตัวชี้วัดเป็นเครื่องบ่งชี้ให้ทราบถึงสถานการณ์ในเรื่องต่างๆ ณ เวลาใดเวลาหนึ่ง ทิศทางการเปลี่ยนแปลงของเรื่องนั้นๆ และยังใช้เป็นเครื่องบอกความสำเร็จของการปฏิบัติงานและการดำเนินงานขององค์กรต่างๆ ตัวชี้วัดนับเป็นองค์ประกอบที่สำคัญอย่างหนึ่งสำหรับจัดทำสารสนเทศ (Information) เพื่อการวางแผน การบริหาร การติดตามและประเมินผลงาน เพื่อให้ทราบว่า การดำเนินงานเป็นไปตามแผนและเป้าหมายที่กำหนดไว้หรือไม่ ทั้งนี้ ตัวชี้วัดจะมีประโยชน์ ดังนี้
1. ใช้ประกอบการจัดทำนโยบาย การกำหนดยุทธศาสตร์ และแผนงานโครงการต่างๆ
2. ตัวชี้วัดที่แสดงตัวชี้วัดที่แสดงถึงกระบวนการทำงาน (Process Indicator) จะแสดงให้เห็นภาพการดำเนินงานขององค์กร
3. ใช้เป็นเครื่องมือในการควบคุม กำกับ ติดตาม และการประเมินผลงาน
4. สามารถใช้ตัวชี้วัดตรวจสอบการปฏิบัติงานของบุคลากรในองค์กรเพื่อสร้างความโปร่งใสและความเป็นธรรมในการปฏิบัติงาน
5. การดำเนินการจัดทำตัวชี้วัดจะก่อให้เกิดการมีส่วนร่วม และกระบวนการเรียนรู้ร่วมกัน เริ่มตั้งแต่การศึกษา การทำความเข้าใจลักษณะของงาน การกำหนดขอบข่ายและรายการตัวชี้วัด รวมทั้งการจัดหาข้อมูล
6. ในการรวบรวมข้อมูลเพื่อจัดทำตัวชี้วัดจะต้องมีการรวบรวมข้อมูลจากแหล่งที่เกี่ยวข้อง ข้อมูลต่างๆ เหล่านี้สามารถพัฒนาเป็นฐานข้อมูล (Database) ในเรื่องต่างๆ ได้
7. ตัวชี้วัดอาจนำไปใช้ประโยชน์ประกอบการวิเคราะห์สถานการณ์ต่างๆ และนำไปประยุกต์ใช้งานด้านอื่นๆ ที่เกี่ยวข้อง

การกำหนดเกณฑ์เป้าหมายของตัวชี้วัด


การนำตัวชี้วัดไปใช้ในการดำเนินงานต่างๆ เช่น การวางแผน การกำหนดนโยบายเรื่องต่างๆ ส่วนใหญ่จะมีการกำหนดเป้าหมายในเชิงปริมาณ ทั้งนี้ เพื่อให้สามารถเปรียบเทียบผลการดำเนินงานกับเกณฑ์เป้าหมายได้ การกำหนดเกณฑ์เป้าหมายมีหลักเกณฑ์ ดังนี้
1. เกณฑ์สัมบูรณ์ เป็นเกณฑ์ที่ใช้วัดผลการดำเนินงานที่ต้องมีการจัดทำให้ครบถ้วน เนื่องจากกฎหมายกำหนดหรือเป็นเรื่องของสิทธิมนุษยชน เช่น คดีฆาตกรรมที่ได้รับการสืบสวนครบถ้วน เด็กทุกคนจะต้องได้รับการฉีดวัคซีนโปลิโอ คาราวานแก้จนให้บริการทั่วถึงทุกหมู่บ้านยากจน
2. เกณฑ์มาตรฐานเชิงวิทยาศาสตร์ เป็นเกณฑ์ที่ใช้วัดผลการดำเนินงานที่มีการกำหนดมาตรฐาน โดยใช้เครื่องมือวิทยาศาสตร์เป็นเครื่องวัด เช่น ค่ามลพิษทางอากาศ ค่ามลพิษทางน้ำ ค่ามลพิษทางเสียง ตัวอย่างตัวชี้วัดเกณฑ์มาตรฐานเชิงวิทยาศาสตร์ เช่น ค่ามาตรฐานของขนาดเล็ก (PM10 ) เฉลี่ย 24 ชั่วโมงในอากาศมีค่ามาตรฐานเท่ากับ 120 ไมโครกรัมต่อลูกบาศก์เมตร
3. เกณฑ์มาตรฐานเชิงนโยบาย เป็นเกณฑ์ที่ใช้วัดผลการดำเนินงานที่มีการกำหนดมาตรฐาน โดยพิจารณาจากข้อตกลงหรือข้อสัญญาที่มีการกำหนดเป้าหมายเชิงนโยบายไว้ เช่น ในปี 2548 มีคนยากจนประมาณ 7.5 ล้านคน เมื่อสิ้นปี 2551 คนยากจนสามารถประกอบอาชีพและมีรายได้สูงกว่า 1,230 บาท/คน/เดือน
4. เกณฑ์การเคลื่อนไหวเชิงพัฒนาหรือเกณฑ์เทียบเคียง เป็นเกณฑ์ที่ใช้วัดผลการดำเนินงานในกรณีที่หน่วยงานต้องการให้มีการเคลื่อนไหวเชิงพัฒนา (Internal Benchmark) โดยกำหนดเกณฑ์จากค่าเฉลี่ยของข้อมูลย้อนหลัง 3-5 ปี แล้วกำหนดเกณฑ์ที่ใช้วัดผลการดำเนินงานให้สูงขึ้น เช่น เพิ่มขึ้นร้อยละ 10 เมื่อเปรียบเทียบกับปีที่ผ่านมา หรืออาจใช้เกณฑ์จากการเทียบวัดกับหน่วยงานอื่นที่มีการปฏิบัติงานในลักษณะที่คล้ายคลึงกัน (External Benchmark) โดยใช้สถิติของหน่วยงานอื่นมาเทียบวัดกับหน่วยงานของตน แล้วกำหนดให้เกณฑ์ที่หน่วยงานอื่นทำได้ดีกว่าเป็นเกณฑ์ที่หน่วยงานต้องทำให้ได้ในปีถัดไป การใช้เกณฑ์
การเคลื่อนไหวเชิงพัฒนาหรือเกณฑ์เทียบเคียง ควรจะได้มีการพิจารณาปัจจัยสภาพแวดล้อมภายนอกที่เกี่ยวข้องด้วย เช่น ภาวะเศรษฐกิจ การได้รับงบประมาณ

ประเภทของตัวชี้วัด

ตัวชี้วัดเพื่อใช้ในการวางแผน กำหนดนโยบาย ติดตามและประเมินผลสำเร็จของการดำเนินงาน โดยทั่วไปสามารถแบ่งเป็นประเภทต่างๆ ได้ดังนี้
1. ตัวชี้วัดด้านปัจจัยเหตุ เป็นตัวชี้วัดที่แสดงถึงการดำเนินกิจกรรม โดยการนำปัจจัยการผลิตเข้าสู่กระบวนการ ประกอบด้วย
· ตัวชี้วัดปัจจัยนำเข้า (Input Indicator) เป็นตัวชี้วัดที่ใช้วัดทรัพยากรสำหรับการดำเนินงาน เช่น จำนวนงบประมาณที่ใช้ในโครงการ จำนวนบุคลากรที่ใช้ในการผลิตหรือบริการ
· ตัวชี้วัดกระบวนการทำงาน (Process Indicator) เป็นตัวชี้วัดที่แสดงถึงกระบวนการบริหารจัดการในเรื่องต่างๆ เป็นการวัดว่าได้ดำเนินการอะไรไปแล้วบ้าง เช่น อัตราการเลื่อนชั้น อัตราการออกกลางคันของเด็กนักเรียน จำนวนการเลิกจ้างแรงงาน
2. ตัวชี้วัดด้านปัจจัยผล เป็นตัวชี้วัดที่ได้รับจากการใช้ปัจจัยนำเข้าผ่านกระบวนการทำงาน
ซึ่งประกอบด้วย
· ตัวชี้วัดผลผลิต (Output Indicator) เป็นตัวชี้วัดที่แสดงถึงผลผลิตที่ได้จากกระบวนการทำงาน เช่น จำนวนผู้ที่ผ่านการอบรมด้านสาธารณสุข จำนวนคนไข้ที่ได้รับการรักษาพยาบาล
· ตัวชี้วัดผลลัพธ์ (Outcome Indicator) เป็นตัวชี้วัดที่แสดงถึงผลกระทบหรือผลที่เกิดต่อเนื่องจากผลผลิตหรือการดำเนินงาน เช่น จำนวนประชากรที่มีความปลอดภัยในชีวิตและทรัพย์สิน ร้อยละของประชาชนที่มีสุขภาพสมบูรณ์ในทุกมิติ

รูปแบบของค่าตัวชี้วัด

ตัวชี้วัดอาจอยู่ในรูปแบบของตัวแปรเชิงคุณภาพ เช่น คุณภาพสิ่งแวดล้อม มาตรฐานของการบริการด้านสาธารณสุข หรืออยู่ในรูปของตัวแปรเชิงปริมาณ เช่น จำนวน ร้อยละสัดส่วน ซึ่งตัวชี้วัดที่อยู่ในรูปของตัวแปรเชิงปริมาณมีลักษณะ ดังนี้
1. จำนวน (Number) เป็นตัวเลขที่แสดงถึงปริมาณของสิ่งต่างๆ เช่น ในปี 2551 จำนวนประชากรจากการคาดประมาณประชากร 66.0 ล้านคน เป็นชายจำนวนประมาณ 32.4 ล้านคน เป็นหญิงจำนวนประมาณ 33.6 ล้านคน 
2. สัดส่วน (Proportion) เป็นการเปรียบเทียบจำนวนของสิ่งที่สนใจในกลุ่มหนึ่งกับจำนวนทั้งหมดในกลุ่มนั้น สัดส่วนจะมีฐานเป็น 1 เช่น ในปี 2551 สัดส่วนของผู้ชายที่มาใช้บริการอินเทอร์เน็ต เท่ากับ 0.899 ซึ่งได้จากการคำนวณโดยให้จำนวนผู้ชายที่มาใช้บริการอินเทอร์เน็ตในปี 2551 เป็นตัวตั้ง หารด้วยจำนวนผู้ใช้บริการของร้ายอินเทอร์เน็ตทั้งหมดในปีเดียวกัน
3. ร้อยละ (Percentage) เป็นการเปรียบเทียบจำนวนของสิ่งที่สนใจในกลุ่มหนึ่งกับจำนวนทั้งหมดในกลุ่มนั้น และปรับฐานของจำนวนทั้งหมดให้เป็นร้อย ซึ่งมีวิธีการคำนวณเช่นเดียวกับสัดส่วน แต่คูณด้วยร้อย เช่น ในปี 2550 ประเทศไทยมีผู้พิการร้อยละ 2.9 ของประชากรทั้งประเทศ  นั่นคือ ประเทศไทยมีผู้พิการจำนวน 1.87 ล้านคนจากประชากรทั้งสิ้น 65.57 ล้านคน
4. อัตราส่วน (Ratio) ใช้สำหรับเปรียบเทียบความสัมพันธ์ของจำนวน 2 จำนวนหรือมากกว่าก็ได้ โดยที่แต่ละจำนวนแสดงคุณลักษณะต่างกัน และจะมีหน่วยเหมือนกันหรือต่างกันก็ได้ ถ้าแต่ละจำนวนมีหน่วยเหมือนกัน อัตราส่วนจะไม่มีหน่วยกำกับ เช่น อัตราการเป็นภาระวัยสูงอายุหรืออัตราการพึ่งพิงวัยสูงอายุ ซึ่งหมายถึง จำนวนผู้สูงอายุ (อายุ 60 ปีขึ้นไป) ต่อจำนวนผู้ที่อยู่ในวัยทำงาน (อายุ 15-59 ปี) ในปี 2550 พบว่าอัตราการเป็นภาระวัยสูงอายุ เท่ากับ 16 ต่อ 100 หมายความว่า ประชากรวัยกำลังแรงงาน 100 คน จะต้องรับภาระในการเลี้ยงดูผู้สูงอายุ 16 คน
5. อัตรา (Rate) มีลักษณะคล้ายสัดส่วน แต่เป็นการคูณด้วย 1,000 หรือ 10,000 หรือ 100,000 เช่น อัตรานักวิจัยของประเทศไทยมีเพียง 5.9 คนต่อประชากร 10,000 คน
6. ค่าเฉลี่ย (Mean) เป็นค่ากลางของข้อมูลซึ่งได้จากการนำค่าของข้อมูลชุดหนึ่งมาหาผลบวกแล้วหารด้วยจำนวนค่าทั้งหมดที่นำมาบวกกัน

ลักษณะของตัวชี้วัดที่ดี

ในการนำตัวชี้วัดไปใช้ ต้องคำนึงถึงลักษณะของตัวชี้วัดที่ดี ซึ่งต้องมีลักษณะ ดังนี้
1. เป็นตัวชี้วัดที่ตรงกับวัตถุประสงค์ที่ต้องการวัด เช่น ต้องการวัดเกี่ยวกับสุขภาพของประชาชน จะต้องใช้ตัวชี้วัดที่เกี่ยวกับการเจ็บป่วย การบริโภคอาหาร การออกกำลังกาย และการดูแลสุขภาพของประชาชน
2. สามารถเข้าใจง่าย ไม่ว่าผู้ที่นำไปใช้จะมีความรู้หรือความชำนาญในเรื่องนั้นๆ หรือไม่ก็ตาม และตัวชี้วัดนั้นต้องไม่ซับซ้อนหรือยากในการตีความหมาย ตัวชี้วัดที่อยู่ในเชิงนามธรรมจะต้องแปลงให้เป็นเชิงรูปธรรมมากที่สุด ซึ่งในบางครั้งอาจจะวัดโดยตรงไม่ได้ ก็ต้องใช้วิธีการวัดทางอ้อม เช่น การวัดความมีคุณธรรมในองค์กร อาจวัดได้จากจำนวนการทุจริตคอร์รัปชั่น
3. มีความเชื่อถือได้ ความน่าเชื่อถือของตัวชี้วัดจะขึ้นอยู่กับความน่าเชื่อถือของข้อมูลที่นำมาใช้ในการจัดทำตัวชี้วัด ดังนั้น ในการจัดทำตัวชี้วัดจึงต้องพิจารณาถึงแหล่งที่มาของข้อมูล วิธีการเก็บรวบรวมข้อมูล และถ้าต้องนำข้อมูลที่ผ่านการวิเคราะห์มาแล้วมาจัดทำตัวชี้วัด จะต้องพิจารณาวิธีการวิเคราะห์ว่ามีความถูกต้องเหมาะสมเพียงใด
4. จะต้องมีข้อมูลในเชิงปริมาณ โดยจะต้องสามารถจัดหาข้อมูลที่เป็นตัวเลขมาใช้ในการจัดทำตัวชี้วัดได้
ข้อมูลที่นำมาใช้จัดทำตัวชี้วัดนั้น อาจได้จากการเก็บรวบรวมข้อมูลโดยใช้ระเบียบวิธีสำมะโน (Census) สำรวจด้วยตัวอย่าง (Sample Survey) วิธีการรายงาน (Reporting System) หรือวิธีการทะเบียน (Register)

ข้อมูลที่นำมาใช้จัดทำตัวชี้วัด ส่วนใหญ่จะมาจากแหล่งทุติยภูมิ โดยเฉพาะได้จากการรายงานของหน่วยงานต่างๆ ส่วนข้อมูลที่ได้จากแหล่งปฐมภูมิ ผู้ใช้ข้อมูลเป็นผู้ที่ทำการเก็บรวบรวมข้อมูลเอง จึงทราบถึงคุณภาพของข้อมูลที่นำมาใช้ แต่ถ้าต้องใช้ข้อมูลจากแหล่งทุติยภูมิมาจัดทำตัวชี้วัด ผู้ใช้มักจะไม่ทราบคุณภาพของข้อมูล ดังนั้น ผู้ใช้จะต้องประเมินคุณภาพของข้อมูลก่อนการนำไปใช้ ซึ่งในกรณีที่ข้อมูลในเรื่องเดียวกันมีมากกว่า 1 แหล่ง ผู้ใช้จะต้องสามารถเลือกแหล่งข้อมูลที่เหมาะสมที่จะนำมาใช้ได้

การพิจารณาคุณภาพของข้อมูลที่ได้จากแหล่งทุติยภูมิเป็นสิ่งที่จำเป็นอย่างยิ่ง เนื่องจากคุณภาพของตัวชี้วัดจะขึ้นอยู่กับคุณภาพของข้อมูลที่นำมาใช้ ผู้ใช้ข้อมูลจะต้องพิจารณาถึงความเชื่อถือได้ของแหล่งข้อมูล วิธีการเก็บรวบรวม วิธีการนำเสนอ และกรณีที่มีตัวชี้วัดที่หน่วยงานต่างๆ จัดทำไว้แล้ว ผู้ใช้ก็จะต้องพิจารณาถึงการได้มาของตัวชี้วัด วิธีการคำนวณและวิเคราะห์ 

เกณฑ์ในการพิจารณาคุณภาพของข้อมูลและตัวชี้วัด โดยทั่วไปพิจารณาได้จากความครบถ้วนสมบูรณ์ ความแบบนัย และความเชื่อถือได้ ซึ่งมีแนวทาง ดังนี้
1. ความครบถ้วนสมบูรณ์ (Completeness) ข้อมูลที่ทำการรวบรวมโดยการสำรวจ 
การรายงาน การลงทะเบียน หรือวิธีการอื่น ๆ อาจมีปัญหาเรื่องความไม่ครบถ้วนหรือข้อมูลขาดหาย (Missing Data) การขาดหายของข้อมูลอาจเกิดจากความไม่ครบถ้วนของข้อมูลจากการเก็บรวบรวม หรือธรรมชาติของข้อมูลเป็นเช่นนั้น ผู้ใช้ข้อมูลจึงต้องพิจารณาถึงสาเหตุที่ข้อมูลขาดหาย โดยในเบื้องต้นผู้ใช้ข้อมูลจะต้องติดต่อกลับไปยังแหล่งผู้ผลิตหรือแหล่งที่จัดทำข้อมูลนั้น เพื่อสอบถามรายละเอียดถึงการขาดหายของข้อมูล
2. ความแนบนัย (Consistency) การพิจารณาความแนบนัยหรือความคงเส้นคงวาของข้อมูล จะพิจารณาจากความสอดคล้องในข้อมูลชุดเดียวกัน และหรือความสอดคล้องระหว่างชุดข้อมูลจากแหล่งต่างๆ ถ้าจะพิจารณาความแนบนัยในข้อมูลชุดเดียวกัน จะพิจารณาว่าค่าของข้อมูลชุดนั้นๆ มีค่าอยู่ในช่วง
ที่เป็นไปได้ หรืออยู่ในช่วงที่คาดว่าจะเป็นเช่นนั้นหรือไม่ ถ้าพบว่าค่าของข้อมูลไม่เป็นเช่นนั้น ก็จะต้องหาสาเหตุว่าเป็นเพราะเหตุใด การพิจารณาความผิดปกติในชุดของข้อมูล อาจใช้วิธี plot graph เพื่อดูลักษณะการกระจายของข้อมูล ซึ่งจะสามารถพิจารณาได้อย่างรวดเร็ว สำหรับการพิจารณาแนบนัยระหว่างข้อมูลจากแหล่งต่างๆ นั้น จะเริ่มต้นจากการพิจารณาความแนบนัยในข้อมูลแต่ละชุดก่อน แล้วจึงค่อยพิจารณาว่าค่าของข้อมูลชุดต่างๆ มีลักษณะสอดคล้องกันหรือไม่ การเปลี่ยนแปลงของข้อมูลแต่ละชุดเป็นไปในลักษณะเดียวกันหรือไม่ ถ้าพบว่าไม่สอดคล้องและ/หรือไม่เป็นไปในลักษณะเดียวกัน จะต้องวิเคราะห์หาสาเหตุ ซึ่งผู้ใช้ข้อมูลจะต้องพิจารณาคุณภาพของข้อมูลแต่ละแหล่งเปรียบเทียบกันแล้วเลือกแหล่งที่มีคุณภาพที่สุดมาใช้
3. ความเชื่อถือได้ (Reliability) การพิจารณาความเชื่อถือได้ของข้อมูลมักจะพิจารณาจากวิธีการเก็บรวบรวมข้อมูล การควบคุมคุณภาพของข้อมูล การประมวลผลข้อมูล การวิเคราะห์ การนำเสนอ และการจัดทำรายงาน

การเก็บรวบรวมข้อมูลจะต้องพิจารณาถึงวัตถุประสงค์ของการเก็บรวบรวม เนื่องจากวัตถุประสงค์จะเป็นปัจจัยสำคัญในการกำหนดวิธีการเก็บรวบรวม ซึ่งการเก็บรวบรวมข้อมูลอาจใช้วิธีการบันทึก การทะเบียน การสำรวจ หรือการทดลองก็ได้ ผู้ใช้ข้อมูลจะต้องพิจารณาว่า ผู้ที่ทำการเก็บรวบรวมข้อมูลได้เลือกใช้วิธีการที่ถูกต้องหรือไม่ โดยที่วิธีการบันทึกหรือการทะเบียนจะเป็นการเก็บรวบรวมข้อมูลเมื่อมีเหตุการณ์ที่กำหนดเกิดขึ้น ซึ่งการจดบันทึกโดยการทะเบียนจะมีพระราชบัญญัติคุ้มครองหรือบังคับ เช่น การจดทะเบียนราษฎร์ การจดทะเบียนพาหนะ สำหรับการเก็บรวบรวมข้อมูลโดยการสำรวจ จะเป็นการเก็บรวบรวมข้อมูลจากบางหน่วยงานที่ให้ข้อมูลโดยวิธีการเลือกตัวอย่าง ส่วนวิธีการทดลอง จะเป็นวิธีการเก็บรวบรวมข้อมูลเมื่อต้องการเปรียบเทียบผลของปัจจัยต่างๆ กัน

การพิจารณาถึงคุณภาพของการเก็บรวบรวมข้อมูลในแต่ละวิธีนั้น มีแนวทาง ดังนี้
· การเก็บรวบรวมด้วยการบันทึก จะต้องพิจารณาถึงแบบที่ใช้บันทึกว่าสามารถให้ข้อมูล
ที่ครบถ้วนและน่าเชื่อถือได้หรือไม่เพียงใด 
· การสำรวจด้วยตัวอย่าง จะต้องพิจารณาถึงขั้นตอนของการดำเนินการสำรวจ ตั้งแต่การกำหนดประชากรเป้าหมาย กรอบตัวอย่างที่ใช้ในการสำรวจ (Sampling Frame) วิธีการเลือกตัวอย่าง (Sampling Design) ว่ามีความเหมาะสมหรือไม่ ขนาดตัวอย่างเพียงพอหรือไม่ ลักษณะของแบบสอบถามเป็นแบบสอบถามที่ดีหรือไม่ และมีการควบคุมการดำเนินงานทุกขั้นตอนเป็นอย่างดีหรือไม่ รวมถึงขั้นตอนในการประมวลผลและการจัดทำรายงาน
· การทดลอง จะต้องพิจารณาว่าแผนแบบการทดลองที่ใช้เหมาะสมกับปัญหาและสภาพการณ์นั้นเพียงใด หากไม่มีความรู้ในศาสตร์ของการทดลองนั้น อาจจะพิจารณาในส่วนของความเหมาะสมของวิธีการที่ใช้ ขั้นตอนการดำเนินงาน และการสรุปผล

เมื่อรวบรวมข้อมูลสถิติของรายการข้อมูลสถิติด้านสังคมจากแหล่งข้อมูลต่างๆ เรียบร้อยแล้ว  ขั้นตอนต่อไปที่ต้องดำเนินการ คือ การวิเคราะห์จำแนกว่าเป็นกลุ่มข้อมูลสถิติที่ต้องคำนวณหรือไม่ หากเป็นกลุ่มข้อมูลสถิติที่ต้องคำนวณ  จะต้องกำหนดสูตรหรือทบทวนสูตรในการคำนวณ และพิจารณาต่อไปว่า
การคำนวณตามสูตรนั้นสามารถประมวลผลด้วยมือได้หรือไม่ ทั้งนี้ เพื่อเลือกใช้สถิติให้เหมาะสม 

ในการวิเคราะห์ข้อมูลส่วนใหญ่มักใช้สถิติเชิงพรรณนา เนื่องจากเป็นการบรรยายลักษณะของข้อมูลว่ามีลักษณะอย่างไร มีความถี่มากน้อยเพียงใด ลักษณะการกระจายเป็นอย่างไร สถิติที่ใช้ในการคำนวณที่สำคัญ ได้แก่ การวัดแนวโน้มเข้าสู่ส่วนกลาง การวัดการกระจาย การหาตำแหน่ง และคะแนนมาตรฐาน ซึ่งมีแนวทางการการใช้ ดังนี้
1. การวัดแนวโน้มเข้าสู่ส่วนกลางหรือการหาค่ากลางของข้อมูล เป็นการหาค่าของข้อมูลที่เป็นตัวแทนของข้อมูลทั้งหมดเพื่อความสะดวกในการสรุปเรื่องราวเกี่ยวกับข้อมูลนั้นๆ  จะช่วยทำให้เกิดการวิเคราะห์ข้อมูลถูกต้องขึ้น  การหาค่ากลางของข้อมูลมีวิธีหาหลายวิธี  แต่ละวิธีมีข้อดีและข้อเสียและมีความเหมาะสมในการนำไปใช้ไม่เหมือนกัน  จึงขึ้นอยู่กับลักษณะข้อมูลและวัตถุประสงค์ของผู้ใช้ข้อมูลนั้นๆ สถิติที่นิยามใช้กัน ได้แก่ 
3.1 ค่าเฉลี่ย (Mean) หรือค่าเฉลี่ยเลขคณิต (Arithmetic Mean, Average, 

) 

ค่าเฉลี่ยเลขคณิต( 

) จัดว่าเป็นค่าที่มีความสำคัญมากในทางสถิติ เพราะเป็น
ค่ากลาง หรือเป็นตัวแทนของข้อมูลที่ดีที่สุด เนื่องจาก

· เป็นค่าที่ไม่เอนเอียง 
· เป็นค่าที่มีความคงเส้นคงวา 
· เป็นค่าที่มีความแปรปรวนต่ำที่สุด และ 
· เป็นค่าที่มีประสิทธิภาพสูงสุด 
แต่ค่าเฉลี่ยเลขคณิตก็มีข้อจำกัดในการใช้ กล่าวคือ ถ้าข้อมูลมีการกระจายมาก หรือข้อมูลบางตัวมีค่ามากหรือน้อยจนผิดปกติ หรือข้อมูลมีการเพิ่มขึ้นเป็นเท่าตัว ค่าเฉลี่ยเลขคณิตจะไม่สามารถเป็นค่ากลางหรือเป็นตัวแทนที่ดีของข้อมูลได้ 

3.2 ค่ามัธยฐาน (Median) คือ ค่าของข้อมูลที่อยู่ในตำแหน่งตรงกลางของข้อมูลทั้งชุด เมื่อได้นำข้อมูลมาเรียงจากน้อยไปหามาก หรือจากมากไปหาน้อย การใช้ค่ามัธยฐานอาจมีความเหมาะสมกว่าการใช้ค่าเฉลี่ยในกรณีที่ข้อมูลมีบางค่าผิดปกติมาก (สูงกว่าหรือต่ำกว่าค่าอื่นๆ มาก) เช่น ข้อมูลชุดหนึ่งประกอบด้วยตัวเลข 9 ค่า ได้แก่ 15  15  16  17  17  19  19  19  60 จะมีค่าเฉลี่ยเท่ากับ 21.89  และ
ค่ามัธยฐานเท่ากับ 17 ซึ่งข้อมูลชุดนี้มีค่าที่สูงกว่าค่าอื่นๆ มาก คือ 60 จึงส่งผลให้มีค่าเฉลี่ยสูงเมื่อเทียบกับค่าส่วนใหญ่ของข้อมูล  ในกรณีนี้ควรใช้ค่ามัธยฐานเป็นตัวอธิบายข้อมูลแทนการใช้ค่าเฉลี่ย 


ขั้นตอนการหาค่ามัธยฐานมี 2 ขั้นตอนดังนี้ 
· ขั้นตอนที่ 1 เรียงลำดับข้อมูลจากมากไปน้อย หรือจากน้อยไปมาก 
· ขั้นตอนที่ 2 หาตำแหน่งกึ่งกลางของข้อมูลที่ได้จากขั้นตอนที่ 1 และไม่ได้มีการแจกแจงความถี่มีสูตรดังนี้
กรณีข้อมูลมีจำนวนข้อมูลเป็นจำนวนคี่ ให้ใช้สูตร  [image: image4.png]n+l




กรณีข้อมูลมีจำนวนข้อมูลเป็นจำนวนคู่ ให้ใช้สูตร  [image: image5.png]



4. 
5. 


3.3 ค่าฐานนิยม (Mode) คือ ค่าของข้อมูลที่มีการซ้ำกันมากที่สุดในข้อมูลชุดนั้น จึงมักนำมาใช้ในกรณีที่ข้อมูลมีการซ้ำกันมากๆจนผิดปกติ ซึ่งค่าฐานนิยมจะเป็นค่ากลางหรือตัวแทนของข้อมูล
ที่สามารถอธิบายลักษณะที่เกิดขึ้นได้ดีกว่าค่าเฉลี่ยและค่ามัธยฐาน นอกจากนี้ค่าฐานนิยมยังมีข้อพิเศษมากกว่าค่าเฉลี่ยและมัธยฐาน ตรงที่สามารถใช้ได้กับข้อมูลที่เป็นข้อมูลเชิงคุณภาพ(Qualitative) และข้อมูลเชิงปริมาณ(Quantitative) และค่าฐานนิยมยังสามารถมีค่าได้มากกว่า 1 ค่าอีกด้วย การหาค่าฐานนิยม
เมื่อข้อมูลไม่ได้มีการแจกแจงความถี่ สามารถทำได้โดยการนับข้อมูลที่มีจำนวนซ้ำกันมากที่สุดของข้อมูล
ชุดนั้น 
2. การวัดการกระจาย เป็นการบรรยายลักษณะการกระจายของข้อมูลว่าแตกต่างกันมากน้อยเพียงใด ระหว่างข้อมูลแต่ละตัวในข้อมูลชุดหนึ่งๆ ถ้ามีค่าการกระจายมาก แสดงว่าข้อมูลแต่ละตัว
มีค่าห่างกันมาก สถิติวัดการกระจายที่นิยมใช้กัน ได้แก่
(1) ค่าพิสัย (Range: R) หมายถึง การหาการกระจายของข้อมูลโดยนำข้อมูลที่มี
ค่าสูงที่สุดลบกับข้อมูลที่มีค่าต่ำที่สุด เพื่อให้ได้ค่าที่เป็นช่วงของการกระจาย ซึ่งสามารถบอกถึงความกว้างของข้อมูลชุดนั้นๆ สำหรับสูตรที่ใช้ในการหาพิสัยคือ 

ตัวอย่าง จงหาค่าพิสัยของข้อมูล 25 19  32  29  19  21  22  31  19  20  15  22  23  20 
วิธีทำ    
X max – X min 

32 – 15 = 17 
ข้อมูลชุดนี้มีค่าพิสัยเท่ากับ 17 

(2) ส่วนเบี่ยงเบนเฉลี่ย (Mean Deviation หรือ Average Deviation : M.D.) 
การหาส่วนเบี่ยงเบนเฉลี่ย (M.D.) ในกรณีข้อมูลไม่ได้แจกแจงความถี่ มีสูตรในการหาดังนี้ 
[image: image6.png]



ตัวอย่าง จงหาส่วนเบี่ยงเบนเฉลี่ย (M.D.)จากข้อมูล 25  19  32  29  19  21  22  31 
วิธีทำ 
1) หาค่าเฉลี่ยของข้อมูล 
[image: image7.png]25419432+ 29+19+ 21+ 22431

   =  24.75 

2) หาส่วนเบี่ยงเบนเฉลี่ย(M.D.) 
[image: image8.png]

  =  45 

ค่าส่วนเบี่ยงเบนเฉลี่ย (M.D.) ของข้อมูลชุดนี้มีค่าเท่ากับ 4.5 
(3) ส่วนเบี่ยงเบนมาตรฐาน (Standard Deviation: S.D) เป็นค่าวัดการกระจาย
ที่สำคัญทางสถิติ เพราะเป็นค่าที่ใช้บอกถึงการกระจายของข้อมูลได้ดีกว่าค่าพิสัย และค่าส่วนเบี่ยงเบนเฉลี่ย การหาส่วนเบี่ยงเบนมาตรฐาน (S.D.) ในกรณีข้อมูลไม่ได้มีการแจกแจงความถี่ มีสูตร ดังนี้ 
[image: image10.png]


  หรือ   [image: image11.png]



ตัวอย่าง จงหาส่วนเบี่ยงเบนมาตรฐานของข้อมูล  5  7  9  5  10  8  12 
วิธีทำ 
1) หาค่าเฉลี่ยของข้อมูล 
[image: image12.png]

  =  8 

2) หาค่าส่วนเบี่ยงเบนมาตรฐาน 
[image: image14.png]

   =  2.5820 
ส่วนเบี่ยงเบนมาตรฐาน (S.D.)ของข้อมูลชุดนี้ มีค่าเท่ากับ 2.5820 

(4) ค่าความแปรปรวน (Variance) เป็นค่าสถิติที่ได้จากการนำค่าส่วนเบี่ยงเบนมาตรฐานมายกกำลังสอง 
3. การหาตำแหน่งและคะแนนมาตรฐาน เป็นการบรรยายลักษณะข้อมูลเชิงเปรียบเทียบด้วยการเปลี่ยนหรือแปลงข้อมูลเดิมหรือคะแนนเดิมให้มีค่าลดลงเป็นตัวเลขตัวใหม่ สถิติที่นิยม
ใช้กัน ได้แก่
(1) สัดส่วน (Proportion) เป็นการเปรียบเทียบจำนวนของสิ่งที่สนใจในกลุ่มหนึ่งกับจำนวนทั้งหมดในกลุ่มนั้น สัดส่วนจะมีฐานเป็น 1 เช่น ในปี 2551 สัดส่วนของผู้ชายที่มาใช้บริการอินเทอร์เน็ต เท่ากับ 0.899 ซึ่งได้จากการคำนวณโดยให้จำนวนผู้ชายที่มาใช้บริการอินเทอร์เน็ตในปี 2551 เป็นตัวตั้ง หารด้วยจำนวนผู้ใช้บริการของร้ายอินเทอร์เน็ตทั้งหมดในปีเดียวกัน
(2) ร้อยละ (Percentage) เป็นการเปรียบเทียบจำนวนของสิ่งที่สนใจในกลุ่มหนึ่งกับจำนวนทั้งหมดในกลุ่มนั้น และปรับฐานของจำนวนทั้งหมดให้เป็นร้อย ซึ่งมีวิธีการคำนวณเช่นเดียวกับสัดส่วน แต่คูณด้วยร้อย เช่น ในปี 2550 ประเทศไทยมีผู้พิการร้อยละ 2.9 ของประชากรทั้งประเทศ  นั่นคือ ประเทศไทยมีผู้พิการจำนวน 1.87 ล้านคนจากประชากรทั้งสิ้น 65.57 ล้านคน
(3) อัตราส่วน (Ratio) ใช้สำหรับเปรียบเทียบความสัมพันธ์ของจำนวน 2 จำนวนหรือมากกว่าก็ได้ โดยที่แต่ละจำนวนแสดงคุณลักษณะต่างกัน และจะมีหน่วยเหมือนกันหรือต่างกันก็ได้ ถ้าแต่ละจำนวนมีหน่วยเหมือนกัน อัตราส่วนจะไม่มีหน่วยกำกับ เช่น อัตราการเป็นภาระวัยสูงอายุหรืออัตราการพึ่งพิงวัยสูงอายุ ซึ่งหมายถึง จำนวนผู้สูงอายุ (อายุ 60 ปีขึ้นไป) ต่อจำนวนผู้ที่อยู่ในวัยทำงาน (อายุ 15-59 ปี) ในปี 2550 พบว่าอัตราการเป็นภาระวัยสูงอายุ เท่ากับ 16 ต่อ 100 หมายความว่า ประชากรวัยกำลังแรงงาน 100 คน จะต้องรับภาระในการเลี้ยงดูผู้สูงอายุ 16 คน
(4) อัตรา (Rate) มีลักษณะคล้ายสัดส่วน แต่เป็นการคูณด้วย 1,000 หรือ 10,000 หรือ 100,000 เช่น อัตรานักวิจัยของประเทศไทยมีเพียง 5.9 คนต่อประชากร 10,000 คน


เมื่อดำเนินการและประมวลผลข้อมูลสถิติที่รวบรวมไว้ให้อยู่ในรูปแบบรายการข้อมูลที่ต้องการแล้ว  ขั้นตอนต่อที่ต้องดำเนินการ คือ การเผยแพร่ข้อมูลสถิติให้กับกลุ่มเป้าหมายเพื่อการใช้ประโยชน์ ซึ่งมีแนวทาง ดังนี้
1. วิเคราะห์และกำหนดกลุ่มเป้าหมายที่ต้องการเผยแพร่ข้อมูลสถิติ และจัดทำทะเบียนที่อยู่ของกลุ่มเป้าหมาย  เพื่อการส่งรายงานสถิติ/แผ่นพับแต่ละรายการ กำหนดกลุ่มเป้าหมายอาจจะดำเนินการ ดังนี้
· วิเคราะห์จากความต้องการรายการข้อมูลที่สำรวจในตอนแรก 
· รวบรวมความต้องการของกลุ่มเป้าหมายต่อลักษณะ/รูปแบบการเผยแพร่ข้อมูลสถิติ
2. กำหนดรูปแบบการเผยแพร่ข้อมูลสถิติด้านสังคมที่ได้จากการประมวลผลให้อยู่ในรูปแบบ
ที่เหมาะสมกับลักษณะของข้อมูล กลุ่มเป้าหมาย และเป้าหมายความครอบคลุมในการเผยแพร่ ตลอดจนสอดคล้องกับความต้องการของกลุ่มเป้าหมาย  ทั้งนี้ ช่องทางการเผยแพร่ที่ดำเนินการอยู่ในปัจจุบัน มี ดังนี้
· เผยแพร่ทาง web site 
· เอกสารรายงานสถิติ/แผ่นพับ
(1) รายงานสถิติประจำปี นำเสนอข้อมูลสถิติตามรายการข้อมูลในทะเบียนรายการข้อมูลทั้งหมดที่รวบรวมไว้
(2) รายงานสถิติเฉพาะเรื่อง นำเสนอข้อมูลสถิติเฉพาะเรื่องที่ได้จากการประมวลผลขึ้นมาใหม่จากข้อมูลอื่น อาทิ รายงานสถิติการมีบุตรก่อนวัยอันควร
(3) แผ่นพับสถิติด้านสังคม  เป็นการนำเสนอผลการวิเคราะห์ข้อมูลสถิติ
3. ออกแบบการนำเสนอข้อมูลสถิติ ซึ่งมีองค์ประกอบหลักๆ ในการพิจารณา ดังนี้
· ภาพและเนื้อหาควรไปในทิศทางเดียวกัน
· เลือกประเภทตัวอักษร (Font) ที่อ่านง่าย
· จัดสี วางองค์ประกอบของรูปภาพและเนื้อหาให้สมดุล
· เนื้อหาสาระมีความถูกต้อง ครบถ้วน สมบูรณ์
ทั้งนี้ มีแนวทางหลักๆ ในการเอกสารรายงานสถิติ/แผ่นพับ ดังนี้
รายงานสถิติ
(1) กำหนดรูปเล่มและกรอบเนื้อหา
(2) จัดรูปแบบการนำเสนอ
(3) ตรวจสอบความถูกต้องของข้อมูลสถิติ แหล่งข้อมูล และ wording
แผ่นพับสถิติ
(1) กำหนดกรอบเนื้อหาของแผ่นพับ คือ การกำหนด theme และ outline ของแผ่นพับ
(2) คัดเลือกและวิเคราะห์ข้อมูลสถิติที่จะนำเสนอให้สอดคล้องกับกรอบเนื้อหา
(3) จัดรูปแบบและเนื้อหาของข้อมูลสถิติให้มีความสอดคล้อง ต่อเนื่อง เข้าใจง่ายและน่าสนใจ โดยจัดรูปแบบกราฟฟิก แผนภาพ/กราฟ/แผนภูมิให้เข้าใจง่าย และใช้สัญลักษณ์/รูปภาพที่สอดคล้องและสื่อถึงเนื้อหา
(4) ตรวจสอบความถูกต้องของข้อมูลสถิติ แหล่งข้อมูล และ wording

ชุดความรู้ที่ 1


การจัดทำทะเบียนรายการข้อมูลสถิติด้านสังคม


ของกระทรวงให้สอดคล้องกับความต้องการของผู้ใช้





1. การรวบรวมรายการข้อมูลสถิติ





1.1 การสำรวจโดยใช้แบบสำรวจความต้องการรายการข้อมูล





1.2 การประชุม/ระดมความคิดเห็น





3. การจำแนกรายการข้อมูลตามหมวดหมู่ข้อมูลด้านสังคม

2. การตรวจสอบความซ้ำซ้อนของรายการข้อมูล





4. การค้นหา/รวบรวมแหล่งข้อมูลที่สนับสนุนข้อมูลตามทะเบียนรายการข้อมูลสังคม





4.1 การสืบค้นข้อมูลทางอินเทอร์เน็ต





4.2 การค้นคว้าจากเอกสารรายงาน/เอกสารเผยแพร่ต่างๆ





4.3 การศึกษาจากระบบงาน/ระบบฐานข้อมูลของสำนักงาน


ปลัดกระทรวงการพัฒนาสังคมและความมั่นคงของมนุษย์  





ชุดความรู้ที่ 2


การรวบรวมข้อมูลและการประมวลผลข้อมูลให้เหมาะสมกับลักษณะของข้อมูล


และถูกทิศทางการใช้ประโยชน์ และการเผยแพร่ข้อมูลสถิติด้านสังคมที่มีคุณภาพให้กับผู้ใช้ 





การประเมินความน่าเชื่อถือของแหล่งข้อมูล





เทคนิคการสืบค้นข้อมูลทางอินเทอร์เน็ต





1. การรวบรวมข้อมูลสถิติด้านสังคม   





1.1 องค์ความรู้เกี่ยวกับข้อมูล (Summary Data) และตัวชี้วัด (Indicator)





องค์ความรู้เกี่ยวกับข้อมูล (Summary Data) 





องค์ความรู้เกี่ยวกับตัวชี้วัด (Indicator)





1.2 การพิจารณาคุณภาพของข้อมูล (Summary Data) และตัวชี้วัด (Indicator)





เกณฑ์ในการพิจารณาคุณภาพของข้อมูลและตัวชี้วัด 





2. การประมวลผลข้อมูล   





xi แทนค่าสังเกตของข้อมูลลำดับที่ i �n แทนจำนวนตัวอย่างข้อมูล








  160                      155                   150                 145               140             135             130

� HYPERLINK "http://student.nu.ac.th/429/15.htm" \l "1" �� INCLUDEPICTURE "http://student.nu.ac.th/429/X_bar.gif" \* MERGEFORMATINET ����  = (160+155+150+145+140+135+130)/7 = 145








n แทนจำนวนตัวอย่างข้อมูล

Median = (9+1)/2 = 5








      15     15      16       17          17            19              19              19                                60








Mode = 19





ค่าพิสัย (R) = ค่าสูงสุด (X max) – ค่าต่ำสุด (X min)











3. การเผยแพร่ข้อมูลสถิติด้านสังคม   








ศูนย์เทคโนโลยีสารสนเทศและการสื่อสาร สป.พม.

